amanoisuno/poetBack huggingface dataset:
次竹窗見寄韻 周密 
季鷹次第賦歸來，底用蓴鱸苦苦催。顧我已如無用木，從人自笑不然灰。江湖空有憂時歎，朝野應多濟世才。不信子牟存闕意，可能全付與銜盃。
秋望 周密 
赤日黄塵嘆倦游，長謠曾賦四宜休。酸風小雨層梯外，半是愁痕半是秋。
有約 周密 
有約携樽去，同登百尺樓。便須乘好月，何必待中秋。天地能容醉，山川不貯愁。悠悠身世事，已付一虛舟。
寄牟德範九江幕府 周密 
懷人渺渺隔風濤，湓浦爐峰夢寐勞。雄堞拂雲屯萬竈，空江鎖月宿千艘。臨流擊楫賓朋盛，草檄飛書筆墨豪。楓葉荻花秋正好，琵琶休聽鬰輪袍。
苦雨 周密 
閉門吟苦雨，誰識子桑愁。石破杞天漏，瓢翻后土浮。捲茅驚客夢，卹緯動嫠憂。自此開新霽，猶堪望有秋。
甲戌七月二十七夜大雷雨有感 周密 
驕陽煽餘威，熱惱若昏醉。邀凉卧虛櫺，頓覺景象異。乾坤若黟漆，相對不相視。雷車與電鏡，雲族撐贔屭。如發馬陵伏，萬弩一時至。如河决宣房，澎湃石崩墜。又如入蔡州，鵝鶩雜兵騎。轟騰立四海，熛怒翻九地。兒啼抱頭竄，婢噤移足躓。鳥獸相號呼，雞犬競趨避。隠床夜九遷，穿瓦雨如釃。屋老欲摧壓，危慄心惴惴。敬此天動威，起坐不敢寐。哀哉昔吾親，多病易驚悸。每於風雨交，擁護不少置。九京聞不聞，生死同一致。不能抱冢泣，不孝天所棄。漫游遠墳墓，榮親願難遂。作誓守松楸，或可酬此志。白雲起瀧岡，西望揮血淚。
登北高峰 周密 
山巔復山巔，樹杪復樹杪。白雲已摩肩，青意猶未了。積蘇笑壤鼠，决眥極飛鳥。吳濤與越樹，滅沒窺縹緲。洪荒本無界，所恨見者小。九萬逍遥遊，語大未易少。
攬秀臺觀月 周密 
吟到危梯最上層，天空星斗入杯明。遊心寥廓生虛白，與世周旋忌獨清。冰雪四山皆月色，宮商一片是秋聲。廣寒今夕知何夕，欲駕銀橋上玉京。
與陳君衡別 周密 
君歸春亦去，心賞易蹉跎。烟柳綠如此，霜髭白柰何。別來空作惡，醉後且高歌。莫把詩銷恨，詩成恨更多。
甲戌八月武康安吉水禍甚慘人畜田廬漂沒殆盡賦苦雨行以紀一時之實 周密 
雷車推翻電車折，龍鬣勞勞滴清血。羲和愁抱赤烏眠，陽侯怒蹴秋潢裂。風寒田火夜不明，桔槔椎鼓聲彭彭。家家捄田如捄死，處處防隴如防城。丁男凍餒弱女泣，今歲催苗如火急。一家命寄一田中，何敢辭勞歎霑濕。四山湓湧地軸浮，潮聲半夜移桃州。千家井邑類飄葉，啾啾赤子生魚頭。大田積沙高數尺，南陌東阡了難識。死者沉湘魂莫招，生者無家歸不得。呼天不聞地不知，縣官不卹將告誰。與其饑死在溝壑，不若漂死隨蛟螭。何人發廩講荒政，牋天急捄生民命。拯溺誰無孟氏心，裹飯空憐子桑病。恭惟在位皆聖賢，等閑鍊石能補天。轉移風俗在俄頃，不歌苦雨歌豐年。
小木天晚倚 周密 
吟情偏向靜中生，桂影吹凉似水清。十日雨晴秋便老，一蛩猶戀豆根鳴。
次魏川聯句韵 周密 
丹砂何日化黄金，衣上秋塵積漸深。生意無邊觀草色，春風有約到梅心。白頭自感華年瑟，俗耳誰聽太古琴。聯句定知思孟簡，谿邊因寄采蘋吟。
吟社飲桂月邊即席次韵 周密 
白頭强逐少年遊，閑倚西風十二樓。共醉玉壺千古月，平分香國一天秋。祇應李白憐吾意，不信姮娥識此愁。夜久高寒猶露飲，花陰傳漏已三籌。
醉後放歌 周密 
冷風如冰月如水，夜久霜寒倚秋桂。酒樽已眠人未睡，閑與孤蛩各言志。宇宙寬閑容我輩，千古萬古同一致。天上人間好惡異，君子小人常倒置。不願建侯遊萬里，金印紅旗擁千騎。不願聞雞五更起，衮繡傳呼趨九陛。惟願擘畫千百歲，坐見無懷大庭氏。不須結繩與畫地，何者爲愚何者智。不蠶而衣不耕刈，不暑不寒春洩洩。有酒如江碧浮蟻，一瓢日日江頭醉。醉後長歌語流麗，歌聲透天天爲喜。賜我三元九霞珮，佩之乘風御清氣。虎豹遁迹鬼神避，意之所之身即至。竦身蜚出扶摇外，直到天宮三十二。
甲戌七月 周密 
未撤關河戍，邊聲動塞鴻。憂時方卹緯，聞詔忽號弓。兩鬢三秋雪，千林一夜風。寸心猶未改，何敢嘆途窮。
南園 周密 
清芬堂下千株桂，猶是韓家舊賜園。白髮老翁和淚說，百年中見兩平原。
甘園 周密 
小小蓬萊在水中，乾淳舊賞有遺蹤。園林幾換東風主，留得庭前御愛松。
褒親崇壽寺 周密 
鶴羽鸞綃事已空，奉華遺寺對高松。宮斜鳳去無人見，且看門前粉壁龍。
西太一宮 周密 
蕊宮廣殿號黄庭，突兀浮雲最上層。五福貴神留不住，水堂空照九枝燈。
南園香山 周密 
舊事淒涼尚可尋，斷碑閑卧草深深。凌風閣下槎牙樹，當日人疑是水沈。
爲楊大芳悼亡 周密 
帳中蝶化真成夢，鏡裏鸞孤枉斷腸。吹徹玉簫人不見，世間難覓返魂香。
蠟梅 周密 
蠟本花所作，作花應更香。月參無味禪，不作有色妝。未知香山白，何似江夏黄。坐令彼粲者，難擅春風場。
寄括蒼山人 周密 
遥知深隠處，草木亦無塵。瀑響千林雨，花浮一嶺春。地靈松化石，歲久樹成人。縱未爲仙去，何妨作逸民。
水村 周密 
紫鷄白鳳滿秋畦，血色蜻蜓上客衣。野水近門籬落晚，擺頭蘆葦有船歸。
題高房山夜山圖爲江浙行省照磨李公略作 周密 
郎潛暇日多冥搜，夜深獨上千尺樓。天回海立月正濕，風起雲涌山疑浮。縈青繚白互變滅，浮嵐飛霧寒颼颼。潛虯棲鶻聲磔磔，山鬼木客鳴呦呦。城中癡兒方囈語，有夢不到千山幽。遥岑寸碧目力遠，欲遡汗漫凌風游。高侯落筆萬象泣，寫出千古蒼茫愁。無聲詩與有聲畫，一夕異事傳南州。玉琴在膝酒在手，欲寫天籟無莊周。憑誰爲問華表鶴，城郭人民今是不。
題高彥敬山村圖卷 周密 
我昔遊七閩，百嶺爭𡽱嶪。白雲漲川原，深谷如積雪。又游天姥岑，幽磴緣曲折。長林翳寒日，十里行落葉。轉頭五十年，遐想正愁絕。開圖意忽動，戃怳生內熱。何當駕松广，分我翠一疊。弁陽我所廬，見謂山水窟。漂零媿楸檟，歲月老薇蕨。平生阮遥集，足痹屐齒折。何當賦歸田，初志遂所愜。懷哉復懷哉，清夢繞林樾。
題溫日觀葡萄 周密 
百八牟尼顆，携將萬里游。歸來還自笑，何不博凉州。
古墓 周密 
碑斷苔荒土半穿，老狐號冷穴空垣。珠襦玉碗誰携去，翁仲相看不敢言。
雜詩 周密 
萬類更變化，造物無時閑。人生天地中，長短百年間。未知百年後，奄忽何時還。辛苦立修名，留用後世看。後世既無我，於我何所關。有如夢中游，夢覺無餘懽。天理正如此，一笑付達觀。
跋晉王大令保母帖 周密 
王郎擅風流，筆墨美無度。殘磚與斷刻，亦有神物護。埋光八百載，復出疑有數。偉哉羲獻蹟，併見山陰路。抗衡丙舍帖，突過黄初賦。景師與陽朔，漶漫不足數。要須中山石，乃可與之伍。十行百餘字，一一生媚嫵。家雞與野鶩，此論吾不取。佳處將無同，閟妙未易語。我貧乃嗜此，字字若可煮。不知何物媼，托此傳萬古。却怪玉匣書，反累昭陵土。
送西秦張仲實游大滌洞天 周密 
玉室金堂積翠邊，舊游猶記劫灰前。禽聲夜擣千年藥，花片春浮九鎖泉。洞府暗通滄海路，樓居何異化城仙。茶香筍美松醪熟，正好山中過禁烟。
句  其一 周密 
秦邸獄成杯酒裏，烏臺禍起一詩間。《癸辛雜識》續集卷上ff。
句  其二 周密 
山林綠髮秦宮女，風雨青萍禹廟梁。
句  其三 周密 
繁華不結三春夢，零落空餘寸草心。
存目 周密 
詩題：流寓雜詩五首首句：甲第紛紛起畫樓。霸氣遥加萬乘君。長淮千里陣雲平。偃月高堂矗紫烟。城門壘合勢如山。
北山之高壽北山何先生  其一 金履詳 
北山之高，表我東底。惟山降神，生何夫子。維何夫子，文公是祖。是師黄父，以振我緒。
北山之高壽北山何先生  其二 金履詳 
翼翼夫子，令德在躬。道廣心平，不外以衷。北山之陽，盤溪之將。以處以安，不驕不亢。
北山之高壽北山何先生  其三 金履詳 
昔在理宗，維道之崇。既表程朱，亦躋吕張。謂爾夫子，纉程朱緒。卿士率連，百辟咸譽。
北山之高壽北山何先生  其四 金履詳 
咨爾夫子，設敎於鄉。即命於家，長此泮宫。
北山之高壽北山何先生  其五 金履詳 
夫子曰辭，辭是好爵。玉几導揚，燕翼是託。
北山之高壽北山何先生  其六 金履詳 
明明天子，丕承皇考。曰求多聞，曰咨有道。天子曰都。咨爾夫子，爲世宗儒。来游来歌，東觀石渠。
北山之高壽北山何先生  其七 金履詳 
夫子曰止，臣非索隠。士各有志，亦既耄只。天子曰猷。咨爾夫子，汝予交修。講殿維帷，爾優爾游。
北山之高壽北山何先生  其八 金履詳 
夫子曰道，惟帝之蹈。臣何容力，亦聿既耄。天子曰吁。鴻飛冥冥，罔終棄予。廩于宫祠，寓我渠渠。
北山之高壽北山何先生  其九 金履詳 
夫子由由，匪詭匪隨。匪傲匪求，云受奚爲。孑孑干旌，侯伯是將。鳯皇于飛，亦集爰止。
北山之高壽北山何先生  其一○ 金履詳 
北山之陽，優優夷夷。盤溪之流，可以樂饑。明明天子，肇彼四海。樂學師賢，有永無怠。
北山之高壽北山何先生  其一一 金履詳 
巖巖北山，其高極天。障此東南，利欲之瀾。敢拜稽首，天子萬年。充保四海，好德之端。敢拜夫子，眉壽無愆。金玉爾音，以永斯文。
華之高壽魯齋先生七十  其一 金履詳 
金華之高，其色蒼蒼。維華降神，生何及王。
華之高壽魯齋先生七十  其二 金履詳 
維王及何，文公孫子。天子是師，斯文之紀。
華之高壽魯齋先生七十  其三 金履詳 
翼翼王子，教行於東。思樂東州，舞雩之風。
華之高壽魯齋先生七十  其四 金履詳 
東人之子，其来秩秩。是追是琢，是進是服。
華之高壽魯齋先生七十  其五 金履詳 
有車班班，有来自東。子曰予耄，落此新宫。
華之高壽魯齋先生七十  其六 金履詳 
新宫巖巖，佩玉翩翩。毋曰予耄，而將閉闗。
華之高壽魯齋先生七十  其七 金履詳 
自古在昔，聖賢有作。七十之齡，德烈方恪。
華之高壽魯齋先生七十  其八 金履詳 
于時阿衡，一德之書。于時尚父，猶蟠之居。
華之高壽魯齋先生七十  其九 金履詳 
于時宣尼，從心不踰。六籍是正，三千其徒。
華之高壽魯齋先生七十  其一○ 金履詳 
百里何爲，亦顯其君。武公九十，懿戒維新。
華之高壽魯齋先生七十  其一一 金履詳 
屹屹王子，三壽作朋。視彼霸侯，曾是足論。
華之高壽魯齋先生七十  其一二 金履詳 
嵬嵬王子，我人所宗。維北有斗，維岱在東。
華之高壽魯齋先生七十  其一三 金履詳 
亹亹王子，毋遏来學。是潔是進，亦審亦度。
華之高壽魯齋先生七十  其一四 金履詳 
毋信其言，省其退私。毋晦其明，而左右咨。
華之高壽魯齋先生七十  其一五 金履詳 
明明天子，宅此四國。寤寐幽人，旌旄幣帛。
華之高壽魯齋先生七十  其一六 金履詳 
北山之陽，其及王子。毋然遁思，孤我帝祉。
華之高壽魯齋先生七十  其一七 金履詳 
帝心孔翼，帝民孔棘。盍濬其源，而沛其澤。
華之高壽魯齋先生七十  其一八 金履詳 
穆穆王子，毋靳爾猷。以永斯文，邦家之休。
華之高壽魯齋先生七十  其一九 金履詳 
吉甫作頌，其詩孔陋。相彼兕觥，以介眉壽。
鄭北山之元孫扁其樓王適莊爲書北山之英四字求跋爲作詩  其一 金履詳 
北山之高，屹屹南州。北山之英，爾公爾侯。
鄭北山之元孫扁其樓王適莊爲書北山之英四字求跋爲作詩  其二 金履詳 
誕此鄭公，維國之器。有偉其才，有奇其氣。
鄭北山之元孫扁其樓王適莊爲書北山之英四字求跋爲作詩  其三 金履詳 
不屑以潔，不震以强。權不離義，鍜不柔剛。
鄭北山之元孫扁其樓王適莊爲書北山之英四字求跋爲作詩  其四 金履詳 
戎始歸疆，人喜公慮。謂戎未覺，亟固我圉。
鄭北山之元孫扁其樓王適莊爲書北山之英四字求跋爲作詩  其五 金履詳 
既藩既宣，左秦右川。北仇方睦，西戎獨嚴。
鄭北山之元孫扁其樓王適莊爲書北山之英四字求跋爲作詩  其六 金履詳 
壯兹逺猷，卓兹偉志。一時之英，而不大試。
鄭北山之元孫扁其樓王適莊爲書北山之英四字求跋爲作詩  其七 金履詳 
高牙大纛，虎節銅符。東將寛民，乃公所餘。
鄭北山之元孫扁其樓王適莊爲書北山之英四字求跋爲作詩  其八 金履詳 
相維權奸，公以才忌。瀕死荒陲，非公所悸。
鄭北山之元孫扁其樓王適莊爲書北山之英四字求跋爲作詩  其九 金履詳 
孰是叔季，而有斯人。孰是北山，而落其英。
鄭北山之元孫扁其樓王適莊爲書北山之英四字求跋爲作詩  其一○ 金履詳 
嗟我思公，去之百歲。思莫見之，見其後裔。
鄭北山之元孫扁其樓王適莊爲書北山之英四字求跋爲作詩  其一一 金履詳 
維公之英，育多聞孫。尚繼其志，而世其聲。
鄭北山之元孫扁其樓王適莊爲書北山之英四字求跋爲作詩  其一二 金履詳 
亦有適莊，景爾家世。北山之英，表此大字。
鄭北山之元孫扁其樓王適莊爲書北山之英四字求跋爲作詩  其一三 金履詳 
北山之英，鄭公之人。仰止攸同，矧其後昆。
鄭北山之元孫扁其樓王適莊爲書北山之英四字求跋爲作詩  其一四 金履詳 
吉甫作頌，勉爾聞孫。鄭公是似，北山之英。
送金簿解官歸天台五首  其一 金履詳 
崑崙派南條，東走欲無極。海氣薄回巒，清淑轉鬱積。嵬嵬天台山，東表千萬尺。其上有仙靈，其下有英特。伊人天一方，從往恨未即。渺渺隔蒼山，跂予三嘆息。
送金簿解官歸天台五首  其二 金履詳 
昔歲在東壁，紫氣踰蒼山。金君初筮晉，趙侯亦開藩。下有蓮幕友，上有師帥賢。渾然和氣中，砥柱屹流湍。使我千里民，賦政兩清安。益知天台高，楚波浩無邊。一朝别流泳，先後俱東轅。邦民一何孤，天意一何慳。舟流安底止，郡政將改弦。嗟我千里民，生意復茫然。
送金簿解官歸天台五首  其三 金履詳 
自從夫君来，劍氣躔須女。遊刃肯綮間，淬鋒滄浪浦。直氣浩難容，才名世所妬。枳棘豈棲鸞，百里非賢路。善刀謹自藏，大烹鼎可負。
送金簿解官歸天台五首  其四 金履詳 
自從夫君来，二惠亦驂乘。天台本多賢，君門獨何盛。大兒十四齡，神氣極凝瑩。温然荆山璆，可續虞磬韻。小兒年十一，磊朗益自俊。壯氣已食牛，風蹄期奮迅。兩載辱交從，一朝随歸𩍐。相見復何時，相别涕其隕。美質不可恃，學問無窮盡。少小日易逾，德業須自竟。執手獨徊徨，愧無珠玉贈。歸哉各努力，教忠家有訓。
送金簿解官歸天台五首  其五 金履詳 
白雲蒼山東，歸驂邁長道。采采斑斕衣，怡怡華萼耀。俯仰浩無怍，歸来豈不好。正疑稅駕初，已有徴車召。努力崇明德，勲庸良自保。我亦志四方，匪伊瞻旗纛。
遊三峰 金履詳 
九月天氣清，高飈掃虚碧。山色日嶙峋，山意亦寥閴。有来二三友，勸我振雙屐。問道始委蛇，陟巘轉深密。犖确礙微徑，藤蔓絆行色。岡阜出坡陀，重險更𡷾嵂。絕壁詫天造，石笋疑人立。上上復扳援，嵬嵬亦恂慄。摩蘚追舊題，捫蘿着新蹠。佝僂度﨑巖，盤薄踞危石。誰鑿丹臼深，碧瓦孰摶埴。云胡半空中，有此千載迹。中峰函劍氣，幽洞飛靈液。霏霏人間雨，往往此中出。陰崖採芝人，東岡並遊客。虚谷逺應聲，重崦近成隔。而我獨油然，振衣来千尺。川流一以眺，蒼莽浩無息。長風拂巾袂，太清可嘘吸。乃知艱險餘，始有高明極。益知身轉高，冥然氣超逸。登天信有基，昇仙豈無術。何當躡飛煙，高舉振長翮。倒景凌三光，逺觀天地窄。
逺遊篇壽立齋 金履詳 
我歌逺遊篇，西望心悠然。孰能爲此遊，渺渺重山川。和鸞車班班，珩佩聲珊珊。塊視幾邱陵，带視幾流泉。正氣凝陽剛，端操凌雲煙。猶將徑天地，奚獨此江山。黄鵠以爲御，鸞鳯以爲參。雲旗何揚揚，八龍亦蜿蜿。一舉衆山小，再馳天地寛。三駕跨八極，高馳閶闔間。正陽以爲糧，六氣以爲餐。金丹毓天和，玉色頩脕顔。俯視世蚊虻，起滅甕盎邉。高超凌太初，達觀真後天。願言膏吾車，執鞭隨兩驂。
題釣臺 金履詳 
誰云孟氏死，吾道久無傳。我讀子陵書，仁義獨兩言。仁爲本心德，義乃制事權。懐輔存體用，治亂生死闗。迺知嚴先生，優到聖賢邊。歸来釣清江，夫豈長往人。漢道終雜霸，文叔徒幾沈。何如對青山，俯仰日油然。我来一瓣香，敬爲先生拈。陟彼崔嵬岡，想此仁義心。儼若羊裘翁，縹緲暮雲深。
龍井 金履詳 
高峰餘洞氣，石竇通靈液。發源已太孤，臨崖千萬尺。井甃回飛湍，修綆收澄碧。一飲清風生，膚寸寒雲出。山僧語似奇，老龍事無迹。我来翠微巔，得此寒泉食。東望子陵臺，連峰對𡷾嵂。下有十九泉，趾此相仲伯。因哦招隐詩，憑高三歎息。
題城南塔院 金履詳 
佳境城南勝，浮屠占十分。魚釣船依竹，僧齋鉢薦芹。夜窗雙港月，日曉九峰雲。不隨人世改，千古瀫波紋。
登嚴州北高峰用韻 金履詳 
雄蟠古睦東，俯視翠重重。白塔清涼界，烏龍伯仲峰。雲連天勢近，石釀井泉濃。更上最高處，扳躋意勿慵。
輓北山子何子三首  其一 金履詳 
道自朱黄逝，人多名利趨。獨傳真統緒，惟下實工夫。粹德兩朝慕，清風四海孤。斯文端未喪，千古起廉隅。
輓北山子何子三首  其二 金履詳 
昔年夫子在，已慮曉星稀。氣運嗟辰歲，天文動少微。素幃兄並殯，丹旐子同歸。總是堪傷處，瑤琴聲更稀。
輓北山子何子三首  其三 金履詳 
每侍圖書右，令人俗慮空。隱憂惟世變，臥病亦春融。聖處一言敬，天然萬理中。音容今永已，哀痛隔幽宮。
九月初吉永嘉蘇太古同遊金華洞夜宿鹿田寺用杜陵山館詩韻以贈 金履詳 
携手登山處，山高風露寒。共來巖壑裏，別去海雲端。意重言難足，更深語未闌。相期最高處，志見兩俱安。
苦熱和徐山甫韻 金履詳 
地捲槁苗盡，人居沸鼎中。何時霖雨相，夢到武丁宮。
和王希夷廬陵觀梅 金履詳 
歲寒堂前桂樹秋，秋風浩蕩君西遊。羨君充此四方志，望塵何異登瀛洲。人生難得心相識，況君與我心相得。君心誰似惟梅花，雪霜不改馨香德。顧我思君日幾尋，歲寒又見梅花春。見梅不見故人面，空詠梅花如故人。月明千里雖同致，疇昔追隨今少異。始信燈窗朝暮同，此會人生良匪易。噫吁嘻，安得彼此長似歲寒枝，清芬處處同襟期。
唐丈命玉澗僧畫金華三洞爲圖障壽母玉澗有詩約和其韻 金履詳 
金華高哉幾千丈，翠壁重巒不可上。上下飛潛靈液通，朝暮煙雲姿萬狀。我聞元女蟠金鼎，至今遺粒猶可餉。又聞仙姑駕銀鹿，至今瑶田印層嶂。金華本是東南奇，未數劍門天下壯。有時笙簫響青雲，猶疑幢節迎仙仗。自古長生端有術，飄颻羣仙尚無恙。祗今洞天雙龍飛，何處華表聲清喨。誰將此山真面目，盡收奇偉歸圗障。居然岡阜北堂前，未須屣履勤敖放。
代張起巖和清塘詩 金履詳 
清塘佳哉，上有横霄映漢之卿雲，下有通川入海之流泉。不舍晝夜揚清清，清流迴環山奔迎。暮雨層波綠，朝暉山氣新。呼吸溪光飲山渌，人人冰玉若爲貧。我欲買山居其間，嚢中不靳金滿籝。明月清風對高士，絲桐一張酒五經。俯看塵世幾蚊蚋，須臾起滅敗與成。炎涼僅昕夕，晦朔分枯榮。眼前突兀徒駭俗，死後滅没杳無聞。孰若此地多君子，純孝千古留風聲。天光浮動映松柏，地望流傳光丘林。太鈞播羣品，生靈本一心。何況古人傑，由来毓地靈。欲爲混沌鑿七竅，須凴天工揮五丁。窮爲樂善之君子，達爲廟社之元勲。於此地靈有媿無，鄙人敢此問諸君。
奉和魯齋先生涵古齋詩二首  其一 金履詳 
圓融無際大無餘，萬象森然本不癯。夏至聖淵源端有在，六經芳潤幾曾枯。人於心上知洆處，古在書中非遠圖。會到一源惟太極，包犧原不與今殊。
奉和魯齋先生涵古齋詩二首  其二 金履詳 
陋巷深居世已疎，書齋幽雅更清癯。神徂聖伏人何在，古往今來迹易苦。太極運行常自若，羲皇向上可潛圖。渾涵妙處皆全體，大用周流自不殊。
和王妙虚道士詩 金履詳 
我愛高人巧卜居，林煙深處着精廬。煎茶石鼎客當酒，斸笋竹籬自荷鋤。隐几要同吾喪我，鑿池戲問子非魚。高山流水知音少，欲去頻聽輒駕車。
裝解卷魯齋先生置酒出詩就坐占和 金履詳 
功名人事巧推遷，誰信此心即此天。三軸文章祇借徑，萬人優劣謾争先。豈惟科目一時重，要使勲庸後世傳。此意自期尤自信，端如穮蓘有豐年。
代簡汪明卿 金履詳 
聞道君居向紫巖，爲渠征役未遑安。從来古語貧爲累，豈謂今時富亦難。六十里間無一字，幾多心事付三歎。秋来好着新鞭策，要把規模逺大看。
和陳復之韻 金履詳 
元化機緘未易知，此心之外更闗誰。題名本自非千佛，造物休言是小兒。得失天心如契鑰，古今人事等花枝。看来勲業皆吾分，何用諄諄詫一時。
奉復魯齋先生上蔡書院圗詩二首  其一 金履詳 
生平杖履未東湖，喜自師門見畫圗。堤貫横橋分半水，規方盈尺已全模。衣冠上蔡存遺緒，絃誦濂溪可合符。此地先生開道脈，尚遲從往我非夫。
奉復魯齋先生上蔡書院圗詩二首  其二 金履詳 
臨海闗東水滿湖，書堂新上赤城圗。地居郊左宜芹藻，天錫奎章示楷模。王謝後前傳正印，東南鄒魯定同符。誰終濺起平湖水，雨我公田幾萬夫。
景定甲子夏五三日王希夷兄有弄璋之慶是時希夷尚在歲寒堂報至以曆推之日在參月在東井火在天西北魯齋先生曰此卿相之命也越七日希夷煮餅歲寒諸朋友與焉桐陽金履祥吉甫爲詩以賀 金履詳 
七日已叨湯餅客，幾時親賞寧馨兒。有崇佛子于今見，王氏多佳自古奇。培養慶源惟一善，流傳家學有餘師。異時才氣須名世，莫負先生卿相期。
題富陽嚴先生祠耕春堂 金履詳 
西望先生舊釣臺，無窮山色鎖崔嵬。閒歸故國耕春雨，遂起頽風生暮雷。萬事盡随江水去，千年寧幾客星来。北山今有何夫子，不入經筵亦草萊。
都下會安吉姚學林作詩奉勉 金履詳 
客裏相逢豈偶然，羨君爽氣浩無邊。世間固是少英物，吾輩當期不負天。撐起元龍湖海氣，撩来坡老短長篇。化工不盡斯文在，莫學餘人學聖賢。
後數日姚學林用前韻言别因别奉 金履詳 
聚散雲萍有是言，與君相遇帝城邊。共吟黄卷東風裏，相對青燈夜雨天。養此俊明真大器，發予沉痼有佳篇。贈言歸别勤渠意，别後重哦即見賢。
三月十六日爲某初度十九日又趙寅仲誕辰俱在歲寒堂王先生皆爲之設湯餅寅仲欲往三衢雷雨大作諸兄留行置酒爲壽作詩以賀 金履詳 
帝遣銀潢一派来，日長春老起風雷。誰知年少貴公子，儼若儒先老秀才。共作師門湯餅客，早期庭下綵衣萊。明朝又上柯山去，更問長生要術回。
王子可欲壽趙寅仲思成出薲嚚閩兟瞤五字令賦詩 金履詳 
操似青松潔似薲，頌言忠信匪爲嚚。水分銀漢浸江浙，城擁天台控粤閩。人向少時宜娓娓，德于進處更兟兟。聊翁聞有侯鯖味，昨夜宵人已目瞤。
進退格送蘇金華解官東歸 金履詳 
勇學淵明賦歸去，豈隨巧宦效脂韋。居官但飲雙溪水，問圃寧無三徑資。碧落競騰鵰鶚興，秋風獨憶鱠魚肥。吾皇側席思賢德，會有徵書下赤墀。
九日書懐 金履詳 
欲買山園種菊花，此心荏苒負年華。幾時三徑成歸計，今日重陽轉憶家。落帽已驚微雪早，登樓爲望白雲斜。詩成捲起悲秋意，天濶風高未易涯。
立齋静佳樓和王吉州韻 金履詳 
層樓新扁表新功，箇裏工夫自不同。儼若思時居此敬，寂然静處感而通。山窺南北浮嵐小，月轉西東灝氣充。更植樓前佳玉樹，君家槐蔭比車攻。
和徐山甫初秋韻 金履詳 
衆口嗷然望有秋，炎威何事燦林邱。原田處處成焦土，江水源源亦斷流。連月更無甘雨應，長空惟有火雲浮。如今幸喜金風到，會瀉銀河洗衆憂。
七月三日和徐山甫喜雨 金履詳 
饑穰誰道盡由天，治國須知類小鮮。貪吏班車方立立，雷神振鼓已闐闐。宏羊既往民無事，旱魃不来書有年。自此皇家歌樂歲，魚麗天保永無愆。
題王立齋矩軒記後 金履詳 
以矩名軒義已諧，方方尋丈自恢恢。勿侵四壁藩籬限，不費一天風日来。學者毋欺惟暗室，聖門所樂只靈臺。盍朋但讀立齋記，誰謂顔居曰陋哉。
釋弟 金履詳 
我生半世尚茫茫，西既隔谷東如湯。衆責今方四面至，百爲盡要一身當。仲兄摘實瓜幾少，伯氏刈葵根已傷。康叔周公本相睦，休滋俗見積參商。
棲真紀勝贈立公二首  其一 金履詳 
高真棲處在山阿，古寺山靈久護訶。三洞奇峰踞龍虎，千秋喬木長藤蘿。泉流清澈天池近，石竇巃嵸雲氣多。一片飛来山更好，飛来端的自岷峩。
棲真紀勝贈立公二首  其二 金履詳 
閒闖秋高强入山，棲真勝地極高寒。契泉水下人間去，靈洞雲從天半看。麗澤先生留姓字，穎濵元子蛻衣冠。典刑尚在山深處，爲宿心香不敢灌。
壽徐山甫 金履詳 
三春芳意徧羣葩，今日崧高肇錫嘉。西館暫爲湯餅會，北堂長奉彩衣華。祇今喜有莵裘約，此去仍標桂籍花。吉甫重歌山甫誦，由来補衮是君家。
壽張南坡恭 金履詳 
緑袖斑斕上慶庭，鶯鶯燕燕競新聲。庚寅初度踰三紀，丁卯秋来快一鳴。九十春光清晝永，百千歲頌壽星明。願君高舉紉蘭佩，自古悠長是令名。
輓王易巖 金履詳 
石笋孫枝萃衆芳，少推夙慧映諸郎。故家文獻典刑在，前輩風流氣脉長。誤把一編黄紙冊，未沾數寸緑袍香。同雲慘澹西原路，頼有遺編死不亡。
輓劉南坡 金履詳 
憶昔端平轉化弦，公時輸委爲安邊。鼎成龍御方賓帝，弓墮烏號亦蛻仙。漫仕此情初已薄，愛君一念世逾堅。典刑今與丹旌去，空些哀詞咽澗泉。
輓徐居士二首  其一 金履詳  长江
昔年澇旱苦頻仍，南北郊闗自越秦。東浙于時猶道殣，嚴邦此地況山民。能回涸轍西江水，頓起翳桑寒谷春。神理因推居上坐，壓他持秉剖符人。
輓徐居士二首  其二 金履詳 
積善由来屬慶門，如公積善衆推尊。至於垂死片言頃，猶是賙饑一念存。有子巳登天子學，無人不感德人恩。霜風慘淡禾塘路，繼志揚名在後昆。
輓蓮塘呉孺人  其一 金履詳 
北風吹恨入佳城，忍聽依依薤露吟。家世百年忠厚意，夫人一點惠慈心。橋横蘭渚陰功逺，山遶蓮塘地脉深。記取祇今埋玉處，他時青紫映丘林。
輓蓮塘呉孺人  其二 金履詳 
題汪功父所藏畫卷。
輓蓮塘呉孺人  其三 金履詳 
細雨西窗展畫筒，江山杳靄幾重重。簷花飛動衣裳冷，疑在雲間第一峰。
術士求詩 金履詳 
自分迂踈已遁思，君言造化有他奇。吾生果赴功名會，不使勲庸媿鼎彛。
術士求書往横山復以詩贈 金履詳 
錢君杖履到横山，爲我傳聲談話間。術動諸君應一笑，不教垂槖怨空還。
遊赤松口占 金履詳 
蒼虬夾岸幾重重，靈液飛流碧澗通。可是神人易忘世，人間争得此山中。
作深衣小傳王希夷有絕句索和語 金履詳 
深衣大带非今士，考禮譚經盡古書。莫把律詩較聲病，聖賢工夫不此如。
題青岡時兄友山樓 金履詳 
萬頃平疇一色春，雙溪城闕北山青。登樓不爲閒瞻眺，此地前賢尚典刑。
泛免口占 金履詳 
皇家科目喜宏開，試比抽拈不擇才。多少官人無着處，不知能得幾人来。
都下賦歸奉别天台金彦如惠子明沈新之馬景昭趙寅仲并呈于晦仲時與寅仲以上諸兄初相識諸兄又約便道至王先生歲寒堂相會也  其一 金履詳 
多士趨京我亦東，不排閶闔不南宫。此行識得天台彦，誰道歸舟載月空。
都下賦歸奉别天台金彦如惠子明沈新之馬景昭趙寅仲并呈于晦仲時與寅仲以上諸兄初相識諸兄又約便道至王先生歲寒堂相會也  其二 金履詳 
客中相見别匆匆，論學無由意獨濃。賴是歲寒来有約，不妨歸去又相逢。
即事 金履詳 
佳人早幸已從良，好治絲麻理素粧。休向人前售歌舞，春風寧得幾時香。
咸淳夏五求王先生墨戲梅竹二首 梅 金履詳 
溽暑初蒸日正長，人間何處有清涼。先生筆下風威勁，便放寒梅次第香。
咸淳夏五求王先生墨戲梅竹二首 竹 金履詳 
圖書閱罷獨高齋，撰杖油然午蔭回。楮穎從容侍函丈，不妨閒引此君来。
梅雨書懐并唁汪功父 金履詳 
雨意蕭蕭重客愁，如何五月便成秋。士無禄養農無地，早恐秋風慘黒頭。
徐山甫夜話有詩言别次韻 金履詳 
一榻蕭然竹與蘭，擁衾話别轉留難。明朝又渡湘江去，細雨斜風分外寒。
用韻贈諸友 金履詳 
臨别哦詩比贈蘭，聖賢學問貴先難。歸與休用嗟離索，来歲時時到歲寒。
用韻贈小張兄新娶 金履詳 
洞房佳氣比椒蘭，刑至工夫自古難。莫使家人誇羯末，楊花飛處北風寒。
客嚴陵贈星史 金履詳 
七里灘頭眼爲青，秋風許我快南溟。東京太史知誰氏，不算莊光是客星。
東津招二族兄同遊高峰 金履詳 
客中連日雨和風，晴色今朝杳靄中。遥想雁行公事畢，肯来同上北高峰。
東津旅中同徐改之館清溪源招之同遊 金履詳 
見說君居幽更幽，客中相望兩悠悠。願言攜手高峰去，俯瞰蒼茫盡睦州。
遊下靈洞水深叵入書二十八言 金履詳 
久知靈洞鎖嵬奇，水石幽深路轉﨑。佳境自多平爽處，笑渠索隠厲裳衣。
上靈洞棲真寺聽琴贈立公 金履詳 
爲訪高人入山去，迢迢山路不知勞。此身已到山高處，更聽琴聲山更高。
二月丁亥與諸友奠何先生畢退遊北山智者寺書二十八言 金履詳 
来往師門十五年，此山曾近未躋扳。于今始至滋懐恨，不見先生却見山。
洞山十詠 高石巖 金履詳 
山到金盆共遶回，勢高羣岫獨崔嵬。那更絕頂又拳石，真似飛從天上来。
洞山十詠 朝真洞 金履詳 
洞府高深對月開，長疑底裏閟龍雷。天窗不照人間世，限盡遊人自此回。
洞山十詠 冰壺洞 金履詳 
洞外煙雲膚寸合，洞中冰雪百尋飛。壺中日月凴誰記，水自飛淙雲自歸。
洞山十詠 雙龍洞 金履詳 
天鑱鬼鑿匪人間，湧雪轟雷震地寒。石上雙龍蓋形似，更深須有老龍蟠。
洞山十詠 椒庭 金履詳 
洞泉噴薄雨鳴霤，竹石參差風遶楹。好障波流浸山影，飛来靈隠一般清。
洞山十詠 中澗 金履詳 
雪液風来自石峰，金華衆壑此爲中。須知流出此山外，更會羣流共入東。
洞山十詠 小龍門 金履詳 
兩崖叠叠水中分，瀑布飛流潄石根。伊闕西河天一角，山間號此小龍門。
洞山十詠 五叠泉 金履詳 
時行時止石高下，或見或聞雲有無。五叠何妨轉奇偉，終然萬折必東趨。
洞山十詠 老梅巖 金履詳 
片石﨑嶔斜插澗，横枝愁絕浄無塵。從兹石上栽冰玉，寒谷年年遞早春。
洞山十詠 中峰 金履詳 
高巖南下走羣龍，兩小源頭合一峰。問道是中人不識，先生信善擇中庸。
廣箕子操 金履詳 
炎方之將，大地之洋。波湯湯，翠華重省方，獨立回天天無光。此志未就，死矣死南荒。不作田横，横来者王。不學幼安，歸死其鄉。欲作孔明，無地空翺翔。惟餘箕子，仁賢之意留蒼茫，穹壌無窮此恨長。千世萬世，聞者徒悲傷。
吉祥草 王相 
得名良不惡，瀟灑在山房。生意無休息，存心固久長。風霜徒自老，蜂蝶爲誰忙。歲晚何人問，山空暮雨荒。
保應廟 董朴 
廟食空山八百年，衣冠猶是李唐前。汴河十里垂楊柳，何似松陰數畝田。
定林寺  其一 家之巽 
山人當日濟時艱，要把唐虞作樣看。奏罷簫韶無鳳至，空教猿鶴怨盟寒。
定林寺  其二 家之巽 
功名良苦賦歸歟，兩鬢霜花百念枯。鍾鼎樓臺渾一夢，數間茅屋亦浮屠。
定林寺  其三 家之巽 
十載浮雲幾變更，歸來鍾阜碧嶙峋。早知山色無今古，只與青山作主人。
定林寺  其四 家之巽 
六籍工夫四海名，太平底事竟沉沉。裕陵一去何年再，長使時賢淚滿襟。
定林寺  其五 家之巽 
老屋三門山徑幽，中藏無限古今愁。新詩吟罷春雲合，塔裏金仙笑點頭。
福勝院 家之巽 
三過山中寺，勞生有底忙。梵書蟲蠹紙，佛界燕巢梁。曉日光明藏，野花知見香。豐碑如會意，讀罷更彷徨。
艮山閣  其一 家之巽 
樂山仁者寂不動，面壁老胡機械深。艮背行庭無別義，佛心即是伏羲心。
艮山閣  其二 家之巽 
一丘兀硉蒼虬住，四面森嚴陣馬齊。却笑白雲無定相，長時逐雨過前溪。
和三賢堂詩  其一 家之巽 
孤峯落魄一詩人，白傅何曾號直臣。較似眉山敢同傳，並祠浙水恐誣神。人非倫擬終非偶，論貴平和不貴新。爭似獨尊元祐學，高堂正笏更垂紳。
和三賢堂詩  其二 家之巽 
誰稱三老作三山，夫子寧居季孟間。駱廄侍人多媿色，鼈頭處士若爲攀。辭章小技應閒事，節義千年真大閑。何似眉山專一壑，九京賢聖盡歡顔。
視旱田賦呈上元簿楊明卿 張伯子 
輸蹄旦旦風塵表，入眼羣山青未了。刺藤迎日子先紅，蕎麥得霜花漸老。叢祠詭怪畫村疃，古寺騫騰出林杪。征衫多次逐飛鳶，下檐有時隨宿鳥。初晴得去恨遲遲，獨夜不眠憂悄悄。公如老驥暫伏櫪，我類游鱗終屈沼。一朝王事有期會，百里民情同探討。詳于禹貢辨等級，明似離婁燭幽眇。高依丘壟或微收，低近陂塘翻盡槁。凶荒有數合均一，報應于中又分曉。不能究實害非淺，倘使從寬恩豈小。茲行到處欲春風，批放莫教分數少。
小蓬萊歌 王𡌴 
僊之山兮□□，僊之水兮委陀。駕輕車兮□□，□扁舟兮詠歌。軼層巓兮□□，□□流兮白石楚楚。上切漢兮□□，□□□兮在下。崖花兮春芳，澗□□□□。□□澂兮縑素，冰霜結兮璆瑯。□□□□魚，鳥躍飛兮誰使。石□年兮一□，三萬里兮弱水。于嗟蓬萊兮仙水是室廬，世之人兮莫知其歌□。□□□兮披荆棘，驅虎兕兮□□□。□□□兮海濤白，倒光景兮□□□。□□□兮執華予，眇流盼兮□□□。□□□兮濤無期，碧荔爲衣兮□□□。□□埃𡏖兮不可以控摶，□□□□□□□憺忘歸。
西禪餞董溪翁 趙時儋  长江
西浦風寒水自流，迢迢行李又歸休。今宵古寺吟邊酒，明日長江客裏舟。溪路梅花催雪興，旗亭竹色伴雲愁。還家更爲明時出，莫向漁磯老釣鈎。
己未秋登城北樓 翁泳  长江
脚底江南第一州，臺城北上小淹留。難忘故國千年恨，不盡長江萬古流。目斷中原誰擊楫，秋來多雨獨登樓。舉頭忽見長安日，一醉能消太白愁。
陪周溪園登賞心亭 翁泳 
建業城樓四面窗，賞心勝處冠南邦。石頭西峙雲藏寺，水面南浮月滿江。故國秋深人自老，新河夜遁虜誰降。高人登眺同懷古，忽有飛來白鷺雙。
遊聖水寺偶成 蔡逸 
盡日苦征賦，公餘散霽懷。塞雲生古石，宿雨溜懸巖。鳥倦晨猶伏，僧眠午未齊。高人莫相笑，仙尉亦吾儕。
遊聖水興慈寺 蔡逸 
二月春事半，縣花無數開。江頭連騎行，江霧紹法埃。下馬坐清蔭，觀魚大江隈。行行歷山寺，金碧森樓臺。拂石有唐碑，字老生莓苔。緬想古今事，悠然一傷懷。解榼醉泉石，徬徨不忍回。辭徑下扁舟，重開賸樽罍。江煙暝川谷，冰輪出崔嵬。水面映金波，流光浮玉杯。蕩漾舟渚間，往來恣徘徊。一棹轉圓沙，燈火來相催。高歌賦厭厭，會須期再來。
題浯溪二首  其一 蔣孝忠 
好山好水占浯溪，中直磨崖一片碑。試問天齊齊幾許，從他元子賸夸毗。
題浯溪二首  其二 蔣孝忠 
我宋中原二百州，版圖漸入掌中收。只今更辦河清頌，勒向燕然最上頭。
小孤山 董嗣杲 
小孤隸舒州，誰將峭崖削。一尖漾浩渺，藤蘿綴瓔珞。緑篠裹山脇，白浪沸山脚。向背千萬態，渾不假鎸鑿。危亭嵌空搆，四絕屯煙幕。幾點漚浮現，滅沒鷗自若。廟額錫惠濟，軒窗輝丹雘。夫人象服嚴，香燈閃踈箔。風露展幽扄，震撼陵虚閣。朱方金焦奇，莫敵此開拓。來時棹扁舟，兩岸成巨壑。所歷焉能窮，懐抱徒爾惡。未臨不測淵，胸次先隕穫。西偏磨崖上，吟句大手作。一來一歸興，其尚由來各。志曠誰推許，恐貽世所薄。窮冬水正縮，期傍洲沙泊。豈料風更横，飛帆随岸掠。遂令搜吟懐，汲井苦無索。彭浪訛彭郎，祠南顔有怍。相對隔津逺，知擁何封爵。顛船泛濤巔，何異跧屈蠖。埋篷且斟觚，失喜免酬酢。明月水禽飛，不奈栖鶻搏。
次湖口 董嗣杲 
湖水出瀾蠡，江水下巴蜀。恰當相合處，清濁皆蕩沃。扁舟凌浩渺，渡者苦局促。卸帆與立桅，黄帽不須督。紙錢望空颺，飽肉爲相觸。江神昭靈休，壓浪無留矚。遂使驚魂甦，免得遭鬼録。去程天茫茫，灘過有磯續。磯頭熟風波，寒草失舊緑。所願晴風恬，遵陸脫羈束。
入寓雙泉寺 董嗣杲 
大江沙岸虚，幾寸水痕落。蕭蕭雙泉寺，佛像剥丹雘。紙輪轉晴鼓，灰塔斷風鐸。殘僧極荒怠，深得酒中樂。西風客子來，棲暫得矮閣。開窗望村疃，四下塵漠漠。人煙極零星，雞犬更蕭索。自罹開慶擾，景况恍如昨。周章見世態，彫瘵嘆民瘼。梵唄忽傳聲，飽飯且藜藿。
舟上感興 董嗣杲 
飯時發雷江，倐已泊東流。南北兩岸雪，蕩此無根舟。逺山失翠眉，近山生白頭。凍極方徯晴，雲沍含雨羞。塵境那得見，泛此如瀛洲。宿驚恍未定，醉疑此難留。落日漏微光，光暝無限愁。風厲萬水立，舟子惟搔頭。慷慨觸潜抱，行止負隠憂。志士亦徒苦，俗豎多不侔。天公釀雪甚，八荒元氣浮。無語坐舟尾，景與年俱遒。亂眼逐勝去，奔迸少自由。風煙下江異，髯邉漬霜稠。餘樽侑登臨，惜無水際樓。
出城 董嗣杲 
驟暄試單衣，出城看荒圃。滿徑鬰纎茸，藥苖青可數。籬花漸吐艶，艶盛如織組。人煙聚營屋，随事歷勤苦。春沙落飛鳥，春水上層浦。行子晚未憇，貧樵出深塢。孤生真蜉蝣，頃刻即終古。歸途多上燈，沽店半扄户。
泊蘄州城下晚思 董嗣杲 
日落烏雀下，笛聲起譙樓。舟泊倦欹枕，枕此秋江頭。寸心積萬思，浪寄非久留。斬新雉堞壯，環塹柳影稠。城中酒旗飛，窈窕吳姬謳。風傳何凄然，抑揚邈難儔。往時委黄茅，今此開青油。香凝燕寢曉，喜見鴻集秋。磯月照客衣，苦觸聽砧愁。夜深不敢語，我吟月解不。月落不旋踵，雲過江聲浮。逗曉入城步，將詩扣郡侯。
官舟上富池二首  其一 董嗣杲 
富池遡流上，險在登官船。浮動不堪伏，薄命危絲懸。楓葉舞片輕，蘆花裊漪鮮。晚景自可寫，肯想濤頭顛。
官舟上富池二首  其二 董嗣杲 
荒舟可隘守，難供渺茫泛。忽罹風水髙，愁覩帆脚蘸。凉薄有身紀，平白慮此陷。聞說所僑地，晝夜演空梵。
夜泊富池 董嗣杲 
望窮破寺樓，趁月沙岸泊。更深河漢淡，砧□出籬落。凄然不得睡，俄頃風作惡。遥程已不計，心膽尚隕穫。移舟傍深纜，穏借今宵託。不須嘆邅迴，所苦在離索。知身寄何處，只得呼樽酌。波濤曉方定，掀篷卸空槖。託目祠宇新，榱桷燦丹堊。共指甘王靈，古墓出林薄。
曉出西門問程廬山因懐雲翁 董嗣杲  庐山 长江
譙樓罷傳角，將啓東方明。我欲披野衣，西出湓江城。整屐休遲回，徑作匡廬行。是時凉雲閣，茅屋雞互鳴。蕭蕭籬落破，已遞機杼聲。沿回且多趣，仰睇山崢嶸。湛露著草木，秋色何光榮。雲樹漏初曦，小立傷前程。岩翁樂髙褰，因知跋涉情。盤兹翠閣深，自照泉影清。聽猿步荒寂，乳竇百怪呈。屏障互隠見，松竹相迴縈。兼懐知己多，此際莫合并。蘿陰匝道周，野卉難辨名。聊從蘭若留，危闌壓飛甍。丘壠入悵望，牛羊踐榛荆。人生如浮漚，失壯良可驚。及時不濟勝，老去懐不平。瞭然看山眼，山意爭邀迎。窮崖由此探，大笑長江横。
阻風繫舟 董嗣杲 
避風急投港，港狹水如線。沙頭虎跡多，此是銅陵縣。亂山號枯松，長風舞寒霰。饑鳬宿荒畈，小鴈帯飛箭。廢刹撞破鐘，催科走郵傳。娼家編棘門，村飾無釵釧。日納抱酒錢，夜陪縣官宴。有身悵此生，又復堕貧賤。荒譙更點差，信步空階徧。未昏行人絕，月色盪江面。啜盡茶葉苦，不與愁魔戰。託興入短歌，聊以記吾見。
酒邊寫興别陳石泉 董嗣杲 
强求斗升禄，三年困山城。羈栖不敢恨，眼爲溪山明。上借臺府寛，下遂吟嘯情。束裝待航歸，積霖咽秋聲。排憂歩園徑，難捨曲折清。東望氣鬰葱，緑槐冒飛甍。緬懐交際歎，嚬笑陽春生。求田役夢魂，投老歸此耕。願心尚渺茫，别酒那忍傾。歸步故林月，寄梅堅斯盟。
愛客有感 董嗣杲 
在家最喜客，出外復過之。相逢旅瑣間，所恨力莫支。迂曠膽相照，相顧何須期。或者誚交泛，責我無藩籬。我性得之天，懐抱更坦夷。謗随愛憎興，而我了不知。義利界限分，我心石不移。風月賸佳趣，未易以迹窺。有吟莫辭和，有酒須共持。古道已不作，徒重旅心悲。
春遊  其一 董嗣杲 
山童携竹杖，支我歩城頭。東風撲酒香，吹醒殊鄉愁。江波蕩太陽，萬頃金色浮。土人不識此，我可専春遊。
春遊  其二 董嗣杲 
登城最凄黯，絕殢脂粉醉。萬里煙塵濛，掩此戰争地。江風蕩漁歌，便覺春光異。嗟我道不行，頗動乘桴志。
春遊  其三 董嗣杲  西湖
日日步春去，偶值江色晴。楊柳翠頻蹙，不管黄鸝聲。歸栖官屋寒，月暗燈不明。獨坐想遊衍，西湖無限情。
春遊  其四 董嗣杲 
買魚縷銀鱠，鱠細供春醉。醉立海棠風，看山負慙愧。萬事可離蹤，白髪不容僞。我屋枕乾溪，日揖南峯翠。
感興 董嗣杲 
荒菊死石罅，小梅發岩阿。時換物色異，雨過霜晴多。寒烏抱枯柳，悲鳴愁網羅。哀哀如訴人，人豈無風波。風波久自定，静黙可禦魔。同心議否臧，有酒能消磨。不興短生思，奈此歲月何。掩門忽思歸，睡熟聞棹歌。
予辛酉春哭鍾松巖於餘杭靈溪壬戌春於江州馬頭渡得家問知田耕月亦爲古人因述長句 董嗣杲  西湖
去春哭鍾子，奔走餘杭路。今春哭田生，棲遲九江渡。在家在客中，兩友兩春訃。伊誰奪天年，有天不可籲。老淚無由制，立見眼隔霧。風晴江氣暖，日夕山色暮。髣髴懐清揚，同遊散幽步。百年屈指頃，浮生草頭露。憑高悄無人，我鬢亦非故。何當歸西湖，往拜二公墓。
畏風 董嗣杲 
病骨怯風寒，懶縱江頭步。江頭歸船多，奈我未得渡。自知年尚壯，顔髪就衰暮。南峯山廬在，窗户掩髙樹。猿鶴想凄黯，應笑我出誤。欲退未有由，欲進且無路。何當探仙源，多織遊山屨。顧影忽傷憐，難縛歲月住。
讀舊書有感 董嗣杲  西湖
生髪未燥時，朝晚將書劬。意可掇髙科，措世躋唐虞。安知齒年壯，爲計堕拙迂。依人遊四方，骨骼甚鶴臞。孤坐苦病嬰，浪走遭時拘。哀哉踸踔蹤，誰念嵇紹孤。傍新謾利口，温故真良圖。信歸簡編香，字字不我誣。饑食托飯鉢，渇飲藉水盂。聊以適吾天，貧富斯何殊。恃書志愈堅，亟返南山隅。歸途休云遥，長宵夢西湖。
泊黄家渡 董嗣杲 
艤舟黄家沙，尋酒聊自慰。麥田裊露梢，果林飽霜味。江色射逃屋，燈焰爥斷緯。徘徊强展眺，清風襲腸胃。飲暢人痛快，說醉言不諱。居人甘淡薄，那復羡榮貴。但知安麤糲，了不辨涇渭。年豐村畽樂，排憂豈無謂。抱衾坐終夕，無事啓憤悱。清晨過隣舍，童孺見我畏。時艱賦斂重，租外有百費。徐徐亟開喻，喻極轉歔欷。自来聞打門，如冒鼎鑊沸。我遊興未盡，兩眼渺萬彙。鄰翁意度真，愛我饋饔餼。北風吹沙暗，大地雪積未。我衰易成悲，肉戰若刺蝟。何時洗紛争，海宇方吐氣。
清虚閑步有詢吳靈耀近履者 董嗣杲 
晚風吹山空，閑步策藜杖。紆從砂澗頭，行過崖石上。庵門耀金碧，中覺天地曠。神泉夜光燦，禽鳥互酬唱。黄冠扣閒趣，發語知不妄。因拈故人迹，流輩所欽向。我答亦附會，不想失宜當。随口誠卒然，聊紀客中况。
客寄寫興 董嗣杲 
平生負奇崛，語出見肝膈。栖栖離故巢，乃作富池客。僧廊搘瘦竹，苦吟自相索。不恨春雨横，但恨春懐窄。百花艷陽吐，枝葉未鮮澤。芳草極茸茸，迷盡舊轍迹。浮雲蔽江樹，急浪涉津石。掩窗引緑樽，暖此身寒瘠。
江行遇風 董嗣杲 
風急難開船，髙浪潑銀屋。下水輙畏之，病篙舌愈縮。商人貨物重，久諳風信熟。我舟輕抵葉，帆破無完幅。歸心劈箭忙，傍晚猶顛狂。忽將絮帽披，沙頭尋酒坊。欲滯兩三宵，船上無贏糧。轉晴頼曉霜，中夜祈彼蒼。
廬山雜興二首  其一 董嗣杲  庐山
鐘聲警征人，頓者巡溪步。轉盼失路頭，紅日生黄霧。看松乘西風，蕩此林影趣。古翠撲面老，肯放所歷住。幽聆采樵怨，薄言向誰訴。且復棲野店，低頭解芒屨。
廬山雜興二首  其二 董嗣杲  庐山
新橋迤邐去，勝迹遺仙佛。想像名勝遊，題字尚髣髴。失笑我僕痡，偃息松鬰鬰。絕景借雲掩，野香趁風拂。看山意自消，令人厭簮紱。随意幽行清，無緣逢俗物。
過銀樹 董嗣杲 
買輿過銀樹，水落見潦迹。殘雪閃斜照，籬落掩魚澤。鳥飛山意冥，鴈度水光碧。乘興覔酒壚，荒市絕殽核。入暮路程杳，寒皸面頰赤。時艱人煙稀，終日涉荒僻。豈獨慨風景，亦且倦行役。茅店投深幽，月明野田白。
江城憶遊廬山逢隠者 董嗣杲  庐山
飯餘睡相魔，啜茶即退舍。支藜强窺園，試此雙不借。逐勝思秋初，曾命廬山駕。飛瀑醒心眼，流派從空下。狂欲誅茅依，可使不知夏。披襟納西風，溪風蕩虚榭。憑闌眺夐絕，極望大田稼。韜光有畸士，相逢頓生訝。遺蹤扣地主，頗覺倦邀迓。失言徒自咎，其實非予詐。山居俗事簡，難律世情嚇。歸棲公宇浄，顔髪苦衰謝。家遥二千里，托興相慰藉。因晤隠者訥，天性兩難亞。初非釣虚名，又非求善價。束縳全孤貞，老欲就閒暇。約畧斯人心，執一不易化。眺此五峯雲，矍然發悲咤。企脚北窗坐，月漏松葉架。無眠親短檠，懐孤嫉遥夜。
自曹家沙風中抛江危甚抵銅陵縣 董嗣杲 
朔風吹沙昏，聚落風物蕃。劇邑此寄治，零星數軍屯。奸狡紛鴈鶩，生殖豐雞豚。獵子事兵仗，儒家扄蓽門。時聞讀書聲，句讀失討論。小舟泊洲虚，入市市不喧。何年弓戈戕，覩此驚心魂。百里餘幾户，誰肆科調繁。邑令率以攝，凋瘵真難言。俊佐覔幕檄，不洗部民寃。氣象日益靡，莅政幾觸藩。野老採野果，倚籬餵病孫。逢客乃靳吝，出語妄自尊。細故起叱咤，徒御嗤蠻村。失笑向此適，窒忿思倒樽。雲簇天沍寒，有酒無從温。勞生愁萬端，不語將蝨捫。深虞弱纜腐，浮寄蘆荻根。銅陵只隔江，起矴帆若奔。既涉庸自悔，死生歸乾坤。
聞鴈有感 董嗣杲  庐山
鴈聲入泬寥，節節傳哀音。哀音不可聽，聽之感中襟。客從逺方來，幽憂久攅心。始爲饑寒謀，今無可棲林。浮生抹電如，休計升與沉。奈此口體累，議者何鑠金。爲客亦良苦，愁見積葉深。壯氣歸消磨，羸病力不任。狂走擁虚器，空卧廬山陰。蒙頭難禦風，煮盡石鼎葠。何時理晴竿，把釣花溪潯。思歸未可歸，床蛩自縱吟。
晚晴 董嗣杲 
空庭斷履跡，江色揺籬門。夕陽雨忽收，晴意回乾坤。水零鷗鷺光，煙淡蘆葦痕。逺客此棲遲，敢昧元造恩。青衫避骨癯，白髪笑鏡昏。向來期嬰鱗，今委荒池村。眼枯莫制淚，夢破多驚魂。讀書不得力，乃如泛萍根。出門且散步，殊覺身可尊。時卷亦時舒，天定理自存。難忘懐土思，百年徒聲吞。徘徊月魄吐，呼燈倒清樽。
舟出西門 董嗣杲 
扁舟冒冷雨，初出安定門。天開水墨圖，濃淡迷湖村。漁板鬨白晝，廟鐘撞黄昏。客船行虚明，天淨水不渾。向行數十程，萬愁誰與論。去家幸已近，方信萍無根。湖歌發夜分，欸乃驚夢魂。江行兩月餘，不負惟酒樽。
春遊 董嗣杲  庐山
江城趁春遊，愛尋郭外圃。煙花羃酒帘，風聲颺商鼓。午風蕩江面，兵船問沙浦。浦斷官柳陰，絮雪待晴吐。野花媚遊眼，紅白開晴雨。誰憐蕩子身，年餘滯江滸。徒羡廬山髙，萬峯青可數。朝晚挹煙霏，釋盡客懐苦。兹辰快移步，突覺沈痾愈。樹頭叫歸禽，流年如箭羽。
過新橋 董嗣杲 
江城局吟思，每覺心神悄。意行西郊曠，直渡新橋小。香傳酒壚異，枕此清溪窈。南望元公塋，峩峩翠林杪。宰木屯髙陰，牌門燦華表。風霜二百年，剥落幾昏曉。我來增敬心，道脉伊誰紹。有淚盈衣巾，舉頭聞蜀鳥。
新橋上岸 董嗣杲 
雨陰忽收霽，雲氣失閉封。纔轉横里港，西睨南北峯。似慰畸人歸，天亦開喜容。萬僝與萬僽，銷鑠無留蹤。近京村舍盛，年豐多堯農。門户餖飣新，團圞傲窮冬。北城入望邇，瑞靄何蔥蘢。敗筆亟收拾，不須寫心胸。入闗至急需，衣斷須先縫。南山故業在，此去羞迎逢。
梅根港欲泊不泊其况可想 董嗣杲 
梅港絕梅根，渺莽蘆與荻。蘆荻揺北風，正逢霜雪激。岸津只兩家，泥草落四壁。何人舟欲進，想懼少遮羃。我舟强來依，無故此涉歷。所嗟浮寄人，見舟甚仇敵。其說自和易，舉柱累梳剔。舟子自髙鶱，呼月吹短笛。同行更迂曠，索瓶倒餘瀝。渾忘值危途，去住尚怵愓。膽消羈思苦，此際誰拯溺。慳囊縱有金，斗升何處糴。
次趙屯 董嗣杲 
船沿江北行，不見江邉樹。颯颯蘆葦空，棲鴈泣如訴。波濤極衝撞，沙岸已頽仆。東傍趙屯來，結茅是誰住。簷破炊煙散，豈足禦風露。小兒索午飯，病婦織芒屨。良人糴米出，煙江未明度。妻兒久待歸，頸佇想回路。今年遷避早，寒衣不曾具。薄業何能問，苟且遣朝暮。此地多遺基，向也盛生聚。闗洛幾時清，徒激衝冠怒。客子重吁嗟，半世多窘步。無位進瞽言，慨此歲月誤。有地不可耕，有天不可籲。抆淚歸來休，三徑想如故。
夕憇西林寺詩 董嗣杲 
憶發德化門，飽看屏風疊。五峯自孱絕，兩脚誰登躡。山髙白日暗，溪斷清泉接。閒倚迸崖松，静踏粘露葉。珠台勢巍巍，玉斗光燁燁。撞鐘警三生，聽禽愁百摺。聖峯足眺望，禪觀宜妥帖。髙蹈忘俗緣，迥處離塵劫。廢塔任敧仄，古碣尚岌嶪。歸詢打碑人，摹向齋壁貼。
雨飲無殽 董嗣杲 
昉見歲律更，不覺春醉厭。都來九十日，多被風雨占。鳴鳩肯停喚，誰測陰晴騐。欲問陌上花，花枝無絕艶。東風吹柳煙，羃緑波瀲灔。客子癡不歸，挂壁羞琴劍。獨有遊山盟，未能得斷念。夜飲嘆百拙，飣坐果殽欠。
暑夜露飲 董嗣杲 
夜步閑階長，月出照獨立。禦暑借盃酌，便欲和月吸。野童笑不已，散髪風露襲。浮生彈指頃，能幾尋勝集。何當脫塵垢，江湖負蓑笠。心知臨淵翁，豈在得魚急。浩歌滄浪吟，續此思雅什。相從苦無人，眼睨星河濕。
飲王倅宅 董嗣杲 
聚散有定數，悲歡能幾年。年年塞鴻來，葉落霜滿天。黄昏癡兒閒，强勉陪秋筵。歲月流水外，江湖短燈前。載聆金玉清，未信造物偏。濟勝亦罕逢，思歸心謾懸。情深轉眷戀，不語却自憐。我盡今日醉，拚得三晝眠。
舟發 董嗣杲 
萬愁聚眼底，城下登江船。江窮渺渺如，身堕栖栖然。初來情頗濃，既去情尤牽。縱目入虚空，順濟皆由天。回思發程艱，時刻多迍邅。本無鎮浮能，意者造物憐。造物相始終，百歲亦可延。風花鼓雪霰，飛舞帆幅前。未行風還嚴，既離浪更顛。薄命亦何辜，動自罹驚弦。逢人不須說，徒招譏孤鶱。醉歌赤壁遊，遐眺追坡仙。
清明日晚陰 董嗣杲  西湖
跧伏性易屈，口强心無主。今日屆清明，此身客湓浦。花草各自芳，誰能問園圃。客懐值佳時，冶遊有何覩。江頭風颺花，天際雲興雨。陰沍嘆時遷，集條燕羞舞。世故堕煎熬，鄉愁渺終古。柳色西湖隄，初更尚簫鼓。
客來得鄰人携酒共飲 董嗣杲 
我無膚寸能，强顔榷茶課。若是玉川子，見之生饞唾。客來無可款，談空面壁坐。雷聲繞枯腸，啜茶寧忍餓。鄰翁好奇甚，携酒爲我過。醉我我客共，随覺詩膽大。雲烟燦盈幅，意逺不可和。客去忘羈愁，寒燈照髙卧。
早泊江城三首  其一 董嗣杲  庐山
俗務脱始輕，病體自然愈。今朝泊船早，消揺大江滸。前林青芒回，衆芳錦唇吐。廬山知幾峯，閒背曉星數。
早泊江城三首  其二 董嗣杲 
下江逢好春，入城賞新霽。千花春有機，四望天無際。老篙不語還，晦跡得少憇。登覽且窮探，豈顧跋涉滯。
早泊江城三首  其三 董嗣杲 
歸棲藉知舊，相視絕秦越。無言嘆生浮，塵鞅磨歲月。數時苦馳騖，百計學休歇。芒鞋走廬峯，掀泥挑笋蕨。
漁郎 董嗣杲 
儒者困章句，負抱希聖賢。披緇談虚空，要悟西方禪。仙人說金丹，飛步學長年。三者亦何心，不過壽所傳。爭如打魚人，心契太古前。萬事絕無想，生計歸小船。晴逐白鷗去，夜傍黄蘆眠。青莎紉短衣，備在風雨先。得魚不上岸，博酒不博錢。相牽醉妻兒，短笛吹空煙。桃源共楚澤，枉爲時所憐。行路苦信脚，負載多赬肩。夕陽下西山，水雲渺無邉。我欲從之遊，浩歌樂其天。
晚步卷雪樓基上 董嗣杲 
客中避塵喧，惟尋幽夐憇。扶行趁斜日，晚色蕩沙際。漁湖盡數罟，營利若聚蚋。水退江岸落，天寒民屋敝。萬景眩朝暮，聊足供凝睇。雪翻虛空濤，吐氣嫉吞噬。臨江舊有樓，興吳誰此誓。雲樹掩荒基，靈烏趁船祭。
廬山中聞桂香憶遊茅山時夢中遊桂花下 董嗣杲  庐山
我遊三茅山，月下丹光麗。夢駕翠蜺車，涼雲擁金袂。兩耳波浪透，廣漠不可際。猶記摶扶揺，乘風曾問帝。今秋遊匡廬，身有飛舉勢。淩虚裹白雲，白雲鎮相衛。毛髪極森竦，草木露華綴。飛泉湧潮響，真可滌昏滯。向來句曲行，有遇抑何鋭。豈知凡骨癯，不能於彼蛻。西風催此遊，破我夢浮世。衣襟被月香，蒼巖折丹桂。
登城樓 董嗣杲 
登臨慰兩眼，不暇顧炎天。萬頃大江水，枕壓城郭邉。沙際少漁鼓，岸曲紛商船。洪波沸赤日，碧樹沈蒼煙。行客迷古道，遊塵眯囂廛。偉哉乾坤秀，聚此樓觀前。夕雨濯暑煩，便覺體欲仙。山光已滴滴，月色何娟娟。更深天宇净，燈火照管絃。歸去抱涼睡，夢裏嗟流年。
程申叔來備言近况因與之飲 董嗣杲 
程子過我廬，俛首發悲歎。前年遭兵火，故業委塗炭。鄉邦更疫癘，骨肉盡離散。不覺兩春度，夢中度昏旦。昔仰茶園給，到此復牽絆。山荒不可摘，舊引莫反汗。掛官名籍在，催期有虚案。出江既無力，安得便離岸。東奔又西走，蹤跡甚鼠竄。我今語程子，不消苦疑難。爲生固艱苦，得利亦浩瀚。逢時縱艱險，當作順境看。今夜月色朗，誰將眼界換。呼酒聮吟句，失笑兩醉漢。棹舟過槃塘，身世入汗漫。
飲黄池朱友龍舍 董嗣杲 
換舟入裏港，那懼江風横。今夕月色朗，天下呈圓鏡。小艤蕃庶鄉，夜燈萬星映。倐逢可人情，立論不失正。揮毫喜相譽，筆勢自遒勁。酒壺不住盪，斟酌各取性。不强亦不辭，此醉頗入聖。江行苦波劫，到此昉相慶。豈知接談笑，春生絕囂競。賓筵接幾夜，殽饌抑何盛。酒酣月更明，拭眼萬境淨。清歡慰旅瑣，四體都忘病。怪我當此時，吻噤絕嘯詠。夜影横窗殊，窗外梅花靚。
舟上晚望庾樓  其一 董嗣杲 
大江雪月燦，維舟畧無憚。天地開畫圖，付與快士看。幾聲塞北鴻，千里江南岸。篷窗引醉吟，搔首待平旦。
舟上晚望庾樓  其二 董嗣杲 
每依小港泊，地名莫能審。纔逢江面寛，豈顧風色凛。眺空强禁寒，破浪可痛飲。醉極忍凍眠，濤聲拍孤枕。
舟上晚望庾樓  其三 董嗣杲 
風順掠口岸，直覺市聲沸。轉瞬西門髙，晚色羃江氣。醉誦琵琶行，寄興豈無謂。撼揺黄蘆津，誰知此風味。
舟上晚望庾樓  其四 董嗣杲 
跨城作州治，陰晴巧變幻。廬峯翠色老，逐日供逺盼。白雲擘碎綿，随地卷舒慣。春先紫烟樓，梅花雪前綻。
吳李制屬同寓富池雙泉寺畏寒索飲因寫真愫 董嗣杲 
秋扇已棄物，寒衣還催装。偃息覺寒侵，客况入渺茫。宿疢不時作，難恃筋力强。畏熱亦畏寒，此固人之常。今此露寒初，畏縮尤周章。共君蟄寺樓，雨話幾對床。布褐莫禁風，芒鞋莫抵霜。無聊思往時，意愜交秋涼。散髪醉瑶臺，濯足歌滄浪。悲涼所不識，安知有摧傷。鄰家濁酒香，鄰僧不住嘗。亟沽兩甆罎，連倒澆酸腸。敵寒固尚賒，姑遣秋宵長。少年挽不來，烏兔有底忙。
行興國宫前市中 董嗣杲 
聚落風物古，環住神仙麓。魚鹽無多腥，蔬茹有餘馥。彼此通有無，朝昏事樵牧。罷市不待晚，飽聽溪聲熟。扶携醉山醪，醉去觀飛瀑。斯人甘翛翛，其識不碌碌。生來分已定，痛撫時光速。容我尋梯媒，横溪結吟屋。
過林口市 董嗣杲 
浮泥踏着軟，危坡倩誰累。家家翠嵐壓，此是林口市。山中何清孤，聚落頗填委。快果甘如飴，濁醪淡如水。祇是石眼泉，聊慰行子齒。此景自獻酬，此市亦清美。紛紜趁墟者，未曉聽鐘起。盛傳有畸翁，韜晦翠樾裏。姓名素不聞，十載安所止。多言風月夜，吟嘯傳逺邇。
横峯港 董嗣杲 
日落大江滸，苦無多人煙。風湍鳴耳根，饑鴈聲相聯。雪止月未上，境界太古前。天低平接水，水逺遥粘天。横峯港頭棲，客子心膽懸。四面渺不極，纜樹對我船。萬慮集雙鬢，顧影空自憐。哀哉行役苦，收拾歸短篇。
雨泊蘄州岸下 董嗣杲 
連日雨滯留，孤舟坐寂歴。自量迂亦甚，托人尋竹笛。展轉耗音絕，失笑何陷溺。無計遣羈懐，傾壺倒餘瀝。小醉自不惡，篷窗未收滴。天陰鶴忽鳴，何時離赤壁。狂疑明月出，移舟出蘆荻。浩歌蘓仙吟，破此夜寥閴。
過蘄州  其一 董嗣杲 
清霜染岸楓，扁舟渡蘄水。蘄城傍新築，無此至堅壘。誰憐多病苦，委命空江裏。艱險已備嘗，萬事謹謀始。追憶數年前，精神豈今比。酸辛賦逺遊，晚泊問沙觜。
過蘄州  其二 董嗣杲 
遊趙提幹園，有亭可洗心。亟應招呼命，蠧葉下井枯。空江鼓風勁，幸藉賢主人。尋勝愁盡屏，平生性不汚。惟喜眼界浄，笑睨斑竹林。金商遞聲應，古桂香何遲。黄花色最正，何當過栗里。把酒酹陶令，行矣又他適。孱質莫任病，酒酣喜索句。鬢改羞對鏡，寒蛩咽青莎，難制客淚迸。
泊江城下 董嗣杲 
雪後抵江城，江雲轉凝沍。我舟艤沙淺，煮酒禦沉霧。少年繆誤多，今繆亦如故。流年無藥挽，如水必東注。失笑白司馬，曾與商婦遇。空亭自水際，知機有飛鷺。懐想何能已，坐見暝色赴。襆被且入郛，衰顔更遲暮。
過琴齋 董嗣杲 
乘閒過琴齋，作意登漪嵐。棠湖漾其北，紫霄聳其南。闌干壓池芳，渌淨拖柔藍。行人冒遊塵，名利多沉酣。盡傾滄江水，莫洗濁世貪。出羣趙家玉，吏此長子男。臺府嚴且明，舉動百不堪。臨流自照心，謀飽無肥甘。景物固爾佳，何暇同清談。買舟過柴桑，東歸面無慙。
下江 董嗣杲 
下江值雲簇，水色透沙清。挂席風勢烈，兩岸無人行。野市門多闗，久絕鷄犬聲。時勢驅之然，茫昧嗟予生。興懐孤山人，種梅千古名。浮榮夢幻耳，世事春雲輕。鄰船羞小鮮，佐以紅酒烹。欣然暖曲身，慨此奔走情。退省毋悠悠，進寸徒營營。拄笏看西山，歸來有時成。
中伏 董嗣杲  西湖
五世單丁家，在家亦如客。悲歡惱客抱，每恨江海窄。今日初伏過，浴出易絺綌。樹頭來禽熟，隔水不可摘。明年西湖去，凉雲簮藉白。此時且健飯，寧耐朱炎赫。淮童少解事，醉拾西瓜擘。强笑領其真，寓吟自成癖。
廬山折桂一枝 董嗣杲  庐山
風露木葉飛，崖谷清氣足。不知月中花，幾番破粟玉。深巖得秋易，香味真絕俗。幽人領此妙，况寄虎溪曲。花放怯衣單，祗嘆歲時促。折來浸瓦瓶，夜賞欠醽醁。
送李制屬入蜀 董嗣杲  西湖
君從甬水來，我棄西湖走。共入九江城，又客富池久。相照道義心，不數膠漆友。所嗟跡漂萍，每爲世味誘。云何忽舍我，倉卒舉别酒。風霜七千里，勇往膽如斗。遡流幾換舟，大緊上峽口。誰謂此程迂，機會諒非偶。功名快着力，豈暇殢株守。西陲江山程，大閫人物藪。不日膽略舒，金印落吾手。此别不勝難，臨别忍回首。繼此旅中交，如君不復有。大笑憑江樓，折贈江頭柳。
雨凉 董嗣杲 
客中貧莫支，萬事付不理。今秋易覺寒，雨意猶未止。青青梧桐樹，蠧葉浮井水。秋來未爲久，俗塵已披靡。夜分無眠處，西風裂窗紙。茸裘蚤闗心，奈爲病軀使。雲開天宇淨，晴霞散餘綺。却扇披野衣，出門扣知已。
黄池與朱一夔偕一老商款曲連日 董嗣杲 
共客黄池鎮，各從上江來。恓惶見談態，僦屋傍古槐。商人接殷勤，期我不世才。曉風吹寒江，雪意又有媒。隔水界宣城，山路多早梅。旅瑣逢此清，問渡休徘徊。梅梢月色佳，僧房羅酒罍。商人亦何心，兩日相追陪。
返察磯回望九華 董嗣杲 
日落返察磯，無地可卓笻。回首池陽山，九朵金芙蓉。溪流出港急，樹色收雲封。行客快兩目，欲遊悔無從。依依此時心，維舟當要衝。山遊形夢寐，夢覺聽遥鐘。應有神仙居，隔此江水重。移棹近荻港，月出霜華濃。
遊東林寺 董嗣杲  庐山
廬山白雲擁，絕似兜羅綿。覆得醜好盡，何啻萬萬千。東林香爐峯，生在寺門前。山陰土脉潤，草木鳴秋妍。意行梵廡曠，單下誰棲禪。主僧淮東秀，眉目稜稜然。談麈自髙蹈，往往來著邉。我遊欲結社，有愧逺師蓮。草堂流水環，遺像儼樂天。西風號萬杉，趺坐青石顛。野老喜我陪，談吟超極玄。上方僧謾多，多結粥飯緣。方且局諸妄，焉得安三椽。浮生忘有家，妙句知無傳。塵垢送短日，風霜侵頹年。斜陽透西樹，獨支竹笻堅。鐘鳴擬尋睡，酒至流饞涎。月上三笑亭，醉聽漁家眠。
重約遊山 董嗣杲  庐山
江州廬山陰，萬象藴奇祕。笑扶鬼面行，趁雲步幽邃。虎迹過溪明，龍氣蟠松翠。香爐紫烟合，燦若金布地。諸佛妙莊嚴，千燈燭魑魅。向來逺法師，絕識具聖智。白蓮曾結社，今古想標致。客子徒仰髙，可望不可企。山頭日落易，木陰混清閟。野禽叫瀑頂，預知夜無寐。懐抱挹仙芬，欲將世情棄。斯遊會重尋，直待涼風至。
酒邉見燒各賦一體 董嗣杲 
淮山燒色起，陰剥應期約。開闢界限定，蠧根不藉钁。焦枯燼無蹤，艷陽春有脚。爆烈狐兔竄，驚迫魍魎爍。尖危騰斜燄，汊角迸横焯。死卉沸沉煙，遊雲避浮虐。入夜光尤皎，逮曉焮自若。蟄蟲潜穴散，猛虎奔淵躍。勢欲凌虚霄，倐忽風掠綽。熒熒斷續見，江流颺昭灼。青黄數宵隕，何在事采斸。逺客詫希遇，俯仰發嘆噱。斗杓指東寅，天公又斵削。霜氣逼衾重，對眠向溪閣。
寓江州分司衙随筆五首  其一 董嗣杲  庐山
街聲崇墉隔，畏客陶詩興。枯梅三兩株，僅有枝條剩。斜暉卧竹棚，疊蘚覆石磴。始來覬聮属，久去歸蹭蹬。萬丈廬山髙，苦恨無樓憑。此時坐寛凉，忘却船如甑。
寓江州分司衙随筆五首  其二 董嗣杲 
官榷採山利，朝廷責辦重。斂散各有司，設置不爲冗。商人突如來，責去不旋踵。閒時不飬恬，且絕追胥恐。獨嘅無依人，心跡徒距踊。何人干共二，望蜀覬光寵。
寓江州分司衙随筆五首  其三 董嗣杲 
閒中望廬阜，稜層翠如櫛。所恨身重累，莫學飛舉術。逺眺曉雲障，横截山半出。其下瞰蒼流，其上爍紅日。奇譎千萬狀，雲行自徐疾。江風忽西吹，雲氣轉頭失。
寓江州分司衙随筆五首  其四 董嗣杲 
前憂將盡捐，後慮方覺夥。舉動必有礙，側近類鼈跛。但知就酸吟，不悔爲計左。秋令向老去，甘困樊籠鎻。愁境畏風波，慵捩秋江柁。四顧無可尋，白日醉白堕。
寓江州分司衙随筆五首  其五 董嗣杲 
掀簾掣吾肘，偶牽衫袖裂。腐縷積汗垢，欲紉向誰說。忙起易衣披，不暇惜疊雪。試新反相惱，轉覺身觸熱。天凉日漸深，裝寒逼時節。身章素不尚，臨事轉添拙。
壬戌閏重九客中寫夢 董嗣杲 
今日閏月九，重新做重陽。東籬賸有花，金黄熨晚香。大江東下處，其地爲柴桑。靖節餘真祠，祠下荆棘荒。想像義熙年，此老醉花傍。寄情付傲睨，有句哀三良。我思前月九，菊蕾初含芳。萸氣却綻烈，登髙苦雨妨。閏延花盛開，東曦蕩晴光。遶徑行已匝，倦去憇竹床。逺夢入無何，随雲還故鄉。故鄉餘故園，境浄浩莫量。仰睇南峯松，俯引北海觴。小亭俯溪南，溪聲流宫商。兩年身不到，此時夢欲狂。夢歸轉無益，夢覺生悲傷。浮生能幾度，客久空回腸。醒來日已午，尋醉歌滄浪。江鮮可斫鱠，笑引杯行長。夕暉不相知，眩眼投西岡。歡情亦云暫，旅困空相望。月出照庾樓，思歸轉徬徨。
還彭澤山中早發 董嗣杲 
揺落山中曙，秋氣滿林隈。螢光映草頭，鳥影出枝來。殘星避日盡，斷霞逐風開。空返陶潜縣，終無宋玉才。
清夜偶成 董嗣杲 
東林與西林，祗有矮墻隔。逺永共家風，各自立茅棘。我遊難盡興，入眼眩金碧。孤塔插空斜，萬樹屯雲窄。香爐擁烟紫，蓮花照亭白。未聞海潮音，多時坐饑迫。淮僧心膽麤，迎送勤朝夕。疾趨謂有禮，健論本無益。誰誇絕俗髙，反事望塵役。逆料達者性，冥心滅蹤跡。日西亂鳥啼，俯仰閲今昔。清遊未遽返，忍冷坐寒石。
與徐税過淮民家市果 董嗣杲 
寒水落沙洲，随地營送年。徐卿邀我行，逺渡呼脚船。荒津絕鷄犬，斷籬掩人煙。柑梨土民收，飣坐風味全。及公出酒甌，提籃寘我前。甘香種子異，脆膩色澤妍。定價随語準，質直何其堅。淮鄉習俗純，處士亦如然。閒歷慨流離，百醜皆可憐。撫機奈失時，彼此嗟華顛。酒酣飫此快，哀歌地爐邉。携歸備晚需，雪片蒙江天。
潯陽館邉泛小舟夷猶沙浦中遇翟違大舟過 董嗣杲 
沽來官亭酒，豔流勝琥珀。髙歌大江上，聊以信所適。借舟喜逢君，春沙涵潤澤。傍沙得鮮鮰，過似河魨白。斫鱠搜薑椒，食枯鄙殽核。浮陽下峯迅，晚風撼漁磧。深洲卸帆處，聞角易喪魄。津吏量水痕，兩夜長三尺。
自富池江入興國軍港留三日歸回舟捷甚摭實寫意 董嗣杲 
到此未入郡，入郡由别港。不意好奇人，黄堂争說項。說項非所私，况無適時資。驅馳靡所憚，重苦登覧悲。開慶擾攘後，民力未通透。如斯斗底郡，俗習因仍陋。只今良二千，懇惻出心田。耕桑匝原野，謡頌周市廛。遡舟走麾下，容光託假借。坐卧寄酸吟，轉首已三夜。將行慰我深，語語吐直心。發笑酌我酒，垂情餉我金。平生慨可至，毋若此急義。忍違離荒津，陸行且無地。秋寒筋骨疲，風雨更厄之。病亦坐酒困，樂在遇已知。下水浩然涉，出港何其捷。及門祗霎時，不想無吏接。
重遊清虚庵 董嗣杲 
夏初曾歷此，信宿强舍去。及其還城中，旅瑣若羈馭。凉秋復過時，又坐題詩處。黄冠苦相佞，往往多過譽。且謂筆力遒，真得鬼神助。但將虚名汙，不具實眼覷。顧予欲棲止，未有抛茅據。難忘整屐遊，贏得寘浮慮。地曠實仙源，野步豈宜遽。且須窮嵌巖，何在事啖茹。祗酌神泉清，垢净不待濾。撥雲峯下石，晚霽且箕踞。
風水僧善用期之不遇 董嗣杲 
用僧期不來，子午針頭誤。沉迷負所傳，老去眼隔霧。言甘說中少，見陋遭時惡。三椽當道架，山色翠回互。空曠乏人守，有欲絕反顧。豈無世事非，何能日如故。昨收松下書，欲見展心晤。遍尋莫知蹤，望極柏山路。馬荒人亦倦，酒熟秋垂暮。浮身真是浮，參取折蘆渡。
招鐵鏡明上人同舟入京 董嗣杲 
蓬麻冒日氣，舟過風遞香。香氣入晚秀，月色迷官塘。此時同載僧，眉上生毫光。心鏡不待磨，一碧眩四方。遂此終夕安，推篷睇渺茫。凌晨泊北津，分手各自忙。追随遊徑山，奈何吏鞅妨。何時重聚首，叙我歌河梁。世緣苦聚散，人事多短長。興言偶及爾，不覺耿中腸。薫風蕩柳煙，吹面無多凉。晨曦曬屋裂，獨恨衝塵黄。
對月 董嗣杲 
徙倚短窗下，月色照平地。江頭見漁舸，更欲扣舷醉。山川藹夕霏，菰蒲顫凉翠。景色自紛糅，造化祗兒戲。慨嘆幾今古，不過榮與悴。胸中難貯愁，萬緣可棄置。三更北風暴，頃刻天地異。掩窗抱膝吟，欹枕不復睡。
與葛秋巖小園看月 董嗣杲 
回峯月魄上，照我方壺寒。軒窗絕四掩，流光壓空闌。凉襲荷沼幽，陰寫竹逕乾。逺泉助清思，珮聲何珊珊。啼鳥寂無聞，何枝能擇安。空青閃虚碧，纎翳莫可干。有酒此不斟，徒坐夜漏殘。相逢此時快，瞠目終宵看。
贈接泥渡下李巡檢 董嗣杲 
一官坐渡頭，事簡多是閒。口口說廟靈，祭賽紛强頑。逐日享餕餘，贏得酡客顔。江風吹不散，借此資身孱。俸錢給不多，悔離禁衛班。妻子號寒饑，語下嗟間闗。俟代尚爾遥，擲珓卜善還。随時了應酬，惟恨得酒慳。
山行 董嗣杲 
山路本無雨，霧滃露點濕。脚滑幾欲縮，舉步真如縶。剉過萬千山，雲磴莫計級。更多仙泉甘，潭深絕綆汲。力疲骨節酸，逺眺空竚立。曠懐無與言，付與詩收拾。
銀樹道上客懐  其一 董嗣杲 
舟絕顧城湖，始知泊銀樹。脚夫亟裝擔，頓足跋涉懼。水行困弊舟，陸出藉芒屨。望逺有異觀，山水陶興趣。太息足力疲，趁程眠日暮。髙價租蹇驢，意欲代吾步。
銀樹道上客懐  其二 董嗣杲 
破輿不忍登，恐負看山眼。遥程入荒夐，棧道踐𡾰嵼。蹇載亦徒勞，登頓資笑莞。氣餒不足甦，只得仰酒琖。暫免極寒侵，圍春想歌板。何當位經綸，盡把凹凸剗。
四安乘舟上安吉州 董嗣杲 
日出雪意消，雲斂萬山紫。水步發船人，相競更填委。弛擔苦多虞，買渡須謹始。向來受摧挫，至今失料理。溪南樹陰開，沙上鴻聲起。獨行良辛苦，淹留嘆行李。寘恨復憐生，歸歟安坎止。奔程入湖城，渺茫東門水。
又過妙智寺後因賦 董嗣杲  庐山
我貎甚癯棘，極愛山林住。纔說廬山去，不憚葺芒屨。鬰懐得少解，動脚即徤步。誰言多岌嶪，堂堂大驛路。萬景山渺莽，曠遊愜心慕。荒坊偶小憇，周覧入薄暮。西隅壁灰淨，半堵若縑素。方此欲題名，已觸野僧怒。
遊盤塘山後廢寺 董嗣杲 
前生修行來，見山入骨貪。自昔盛緇流，無處無精藍。大風起江頭，吹我菊帽簮。景物日自殊，登頓我所甘。青紅夕陽光，隠約埋空嵐。矮松冷塵屋，暗燈明破龕。好月亦愛人，離雲印寒潭。詩壁不待題，禪偈不在談。還須蜕浮塵，投林結莎庵。平安火一烽，愁可寛江南。
舟中對月 董嗣杲 
過峽水不清，渾濁甚他處。今朝喜得晴，看月莫猶豫。盡力掀篷開，浄着兩眼覷。月色更婀娜，炯然洗積慮。前磯水衝撞，傳若小灔澦。令人厭水程，惟祝江靈助。天地境界古，恨無槁梧據。餘樽就手瀝，適口乏啖茹。囁嚅味自佳，不須勞舉筯。醒去掩篷眼，零落故衾絮。呼天招仙游，同學列子御。儻轉北頭風，穏涉蕪湖去。
雪後 董嗣杲 
雪後江面淨，客子不畏寒。掀篷篷上坐，静見天地寛。風平勢未減，小舟蕩渺漫。萬里瑩無波，瓊樹幻翠巒。大江此勝槩，景與心會難。須臾世界殊，月擁白玉槃。凡身寄廣漠，酒杯不可乾。嚴沍何能禁，醉眠更已殘。
天池寺夜與主僧覺翁圓上共坐談浯溪山水之勝信筆因贈長句 董嗣杲  庐山
空雲駕我登天池，江山秋渺無津涯。涉溪驀棧借杖藜，光景體認歸裁詩。崢嶸寺門窩風低，塔鈴喧風際天吹。方丈軒檻供毗尼，老僧喜氣揚鬚眉。浮屠名紀主簿題，偶拈椽筆書年時。秋稜初勁樹葉飛，蜀錦糝綴斜陽枝。文殊閣上爇香遲，天燈熒煌放者誰。暗中拾取懐袖携。一燈一葉光陸離，千古此奇不可知。獨此闌干納此奇，月落泉響松籟迷。畏寒蚨坐身如癡，覺禪論徤能祛疑。傷今悼古涕交頥，自矜夙抱山水資。曾爲浯溪强住持，浯溪溪上波渺瀰。波濤衝撞天寶碑，寺門廢圯日就衰。急拾斷碣分龜支，二水八景猶紛披。浮蹤又向廬山羈，殘骸未散挈鉢棲。所至殊忍弔迹遺，浯溪誰究稔禍妃。有唐立見宗社危，陵廟棄擲奔峩嵋。最苦杜陵嗟流移，元郎頌公雅可禆。大書紀勒中興辭，讀之憤悱生悽悲。平生未采湘江蘺，聞此幽妍空心期。覺翁泥古多發揮，逆知流輩莫我追。回思太史過浯溪，曾有野僧相追隨。儻如覺翁能投機，太史肯以庸目之。夜寒燈花糝臺欹，無酒可滌吟腸饑。推窗下望夕烽微，東西天地猶旌旗。
九江驛紀夢歌 董嗣杲 
西風吹淨汀洲明，蕭蕭雨荻霜蘆聲。江山幻出琉璃屏，誰歌謫傅琵琶行。三更月滿十二城，夢超弱水登蓬瀛。九派水，九叠山，水水山山錦四環。綠羆玄猿守朱闗，雪鶴舞影石臺乾。瑶樹琪花不可攀，花上結子千歲慳。花子錯落魚鱗斑，踐幽濟勝清肺肝。回首空睨雙雲鬟，蘿香點漬衣袂寒。不覺罡風吹倒還，瓊跳璧濺鳴珊珊。
録秋日藁因寫客况寄王倅昆仲仲亦曾任衡倅 董嗣杲 
富池羈客吟窮秋，吟成寫出還包羞。王家兄弟領此幽，識邁子瞻與子由。欲織寒江無機收，兩眼逺睨邉烽樓。前時水頽岸不修，今日雲族蒙荒洲。洲上秃樹葉不留，丹纈都漬泥塗浮。燒薪晚煮雲子柔，方纔落斧鳴潮頭。欲填饑腹消客愁，飽時熟睡迷荘周。蝴蝶夢破嗟年流，不觧俯首尋茶甌。飛鴻整陣聲何遒，憶君金玉孰可侔。自期雪夜訪君遊，乘興肯遜山陰舟。
寄程申叔 董嗣杲 
奇才不泯揚馬名，善政況著龔黄績。政績才名分外榮，山林意趣無方覔。人生富貴骨相中，何須强力争豪雄。三光五岳蟠心胸，歲寒春色梅花風。我有小隠傍石屋，石上幾回斸黄獨。看來我已不啻足，何事攅眉勞案牘。程子談何不碌碌，古意今情兩堪掬。歸與歸與毋忍辱，同尋牧童過天竺。
初至江城寓分司衙 董嗣杲  庐山
書生浪出值暑天，何啻千里身在船。今辰忽向船亭坐，頭眩猶類瀕江牽。履平剗地若恍惚，四體不舒慣{臯兀}杌。自嗟時滯久勞苦，驅馳負得貧筋骨。奉使衙深少吏胥，幹官占了東偏居。西偏有軒扁清足，憔悴幾竿蒼竹踈。射檐莫禁落日曬，平白將身隨爐鞴。不奈羸軀苦熱情，無故要償行脚債。富池狂遊期者誰，卷雪樓燬空有基。離船未久抱虛暈，孱弱忍蹈波濤危。官衙寂然且臥病，便行小伺西風勁。廬山夜眠不熟淚不乾，梧樹支離凋井闌。
午陰坐清足軒 董嗣杲 
雲過秋天亂擘絮，風透秋窗遺剪刀。客衣難禁如此候，離家失侶徒呼號。肌骨癯然病易入，況復加以思慮勞。行來行往失神雋，蟄此何殊懸壁猱。莎底促織聲更苦，唧唧唧唧聲轉髙。闌檻謾爾寄清足，石階半落埋蓬蒿。無人洗竹起荒翳，脆竿蠧葉纒薜荔。繁陰不密絕午夢，安得清風襲襟袂。摧殘其來亦已久，心欲扶植茫無計。鈎簾癡坐空搔首，直睨秋雲割新霽。雲捲雲舒天自空，風生風止窗且閉。未暇冥搜清足吟，鄰園老鶴傳孤唳。
西風 董嗣杲 
大江西風三日起，激起怒濤三萬里。客子口噤悄無語，縱有髙樓危莫倚。樓前秃樹剩幾葉，更有咽蟬埋葉裏。大船小船不見影，衝沙入峽蒼黄艤。偶籠窄衫上岡頭，茫茫莫辨天與水。浪花旋舞山岳迸，鱗鱗白露江豚齒。乾坤浩渺昬八極，秋髙偉事無過此。正愁梧上鳳栖空，誰傳水底蛟鬬死。
得少順風又值小雨二首  其一 董嗣杲 
浪遊幾抆還家淚，貧抱遺書羞擁篲。短篷獨載冒江濤，平生觸事成淹滯。所爲素守三不欺，人所不知心所知。欹枕賦就歸來兮，風伯前呵雨師隨。
得少順風又值小雨二首  其二 董嗣杲 
風色幸順逢小雨，小雨冥濛細如縷。磯上積得雪片堅，雨暗煙沈無所覩。無邉無岸江氣埋，誰將混沌爲胞胎。送愁急取孤樽開，詩思不知從何來。
午睡中懐約山遊 董嗣杲 
蘇州藤枕蘄州簟，更着洪州蟬翼扇。髙臥西窗風外榻，栩栩羲皇夢中見。客寄無聊歸未易，搜吟攪得酸腸徧。蓴香鱸肥自相憶，季鷹肯羡洛陽掾。爲客不似家居好，身老江湖已云倦。要盟東林逺法師，白家池上泉珠濺。聽泉坐石且幽尋，收拾勝跡歸吟卷。我欲往遊志已堅，只恐同遊心易變。
貧遊 董嗣杲 
厄貧作客嗟不辰，棲危更覺懐家頻。接泥渡頭漫簇雲，飛雪成塊打倒人。隔江黄梅山嶙峋，莫障疆場風沙塵。巴河未放船出津，歲晚客子多苦辛。伊誰急利行移新，茶引濡滯太不仁。書生枉困千金身，嘔盡心力無由伸。乾坤誤我此行役，徒然夢想南山宅。廬阜要窮仙佛跡，須将姓字磨崖石。春風春日春酒碧，脫却俗務勞雙屐。携耡賸采白雲薇，只欲了此心願歸。
辛酉富池元宵寫懐二首  其一 董嗣杲 
七年交春七日强，濛濛春雨吞江鄉。此夕莫知是元夕，地爐埋伏身猶僵。鼓簫聲絕想景物，燈火焰短如尋常。逢辰往往思濟勝，此際何異栖幽荒。推窗且畏江風惡，風柔却憶沙河塘。一竿星點富池廟，隨炙隨滅無精光。
辛酉富池元宵寫懐二首  其二 董嗣杲 
江南江北那識春，况此寄鎮埋煙塵。卑棲客官困壟斷，無故汚此金玉身。濁醪自醉復自觧，空恨梗政吏不仁。忽傳街鼓聚嬉戯，兩株枯柴插燭銀。塗抹脂粉破涕淚，覔酒獻笑酬佳辰。震揺荒市官不嗔，傳是黄梅縣西人。
吟客枉訪酒邉走筆以贈 董嗣杲 
讀書無靈時易過，剩得此身寄寒餓。浮議徒然强雌黄，孤生已拚蟻旋磨。江湖說詩在處多，字不堪煮詩奈何。不若將軍氊帳醉，兒郎帳裏傳羌歌。歸尋種秫安愚分，微名微利天所靳。長沮桀溺隠者歟，耦耕曾答仲由問。濁世悲歡無歇時，公事不了歸癡兒。胸蟠今古何足恃，得醉且醉莫須疑。酒邊說詩真是贅，說詩斷是敗人意。醉入羲昊洪荒前，消取霎時邯鄲睡。歲年寕免驅塵勞，勞不成功亦滔滔。終須儕入千百衆，坐對柏烟穿布袍。
余明逺訂遊廬山 董嗣杲  庐山
清談得子夜已中，彼此歴叙平生窮。知子曾爲四明客，亦曾獻賦明光宫。萬人海裏不相逢，狂遊却向江城同。尋盟要采廬山杞，香爐峰頂煙生紫。便從山北過山南，趁取春光攅桃李。洗心滌慮先潄齒，况是天下第一水。
答問遊廬山日子 董嗣杲  庐山
欲遊廬山恨不遍，游子先須兩脚徤。山中浪走不知方，逢人問路空徬徨。人言五老山水窟，半是神仙半是佛。獨行直待西風髙，未可議我無仙骨。
刪舊藁感賦 董嗣杲 
少年嗜吟如嗜蜜，諸公奇之有奇質。學荒志曠不自量，躐登將壇多所嫉。薄遊六朝廢興處，逺嘅疆場分離日。江草江花幻縝密，下字如縛禪家律。吁嗟舊存無二三，側近所取不償失。因知嫉者豈輕易，斂盡浮華能就實。趣入空玄須正傳，趣得於心暗如漆。搜剔造化鬼神凴，天孫雲錦可織出。客寄多時轉蕭瑟，趁取風寒寫曠逸。九江五峯金翠濕，風月悉歸三寸筆。
官廨凉夕醉成 董嗣杲  庐山
湓江城裏九江驛，今作分司主人宅。我脱富池榷茶責，借住寛閒忘主客。移栽廬山竹半百，障得西廂斜日赤。西風揺影失半壁，夢覺只疑泥土窄。呼酒當天聊復適，說詩正可凉風夕。銀河萬頃鎔瓊色，曠放莫名狂太白。留此亦好歸亦得，免使向人說離拆。月明酒醒塵絕迹，直欲騎鯨泛空碧。
離湋源口即事 董嗣杲 
悠悠漾漾泛煙篷，兩耳聽徹江聲空。水歩涉歷休折柳，晴宵又泊湋源口。何待月上淮山頭，黄昏更好尋泊休。紅糟醸魚可薦酒，劇飲誰能盡五斗。斗斜月出夜已分，江聲人語寂無聞。惜無蘇仙共此快，獨自吹簫離巡砦。
蟂磯 董嗣杲 
蟂磯聳拔大江東，梟能害人時所惡。或謂水沃石上來，以澆易蟂本無據。前對三山削遥翠，左望邑廬如櫛布。政和觀額頒寧淵，青墩月出寒沙暮。仙屋周遭二十間，常容苦行掛單住。于湖題字跡已湮，拍磯只有風濤怒。下觀轉經送輪藏，若徒自希檀施顧。飽飲臨江望此磯，此水終身不曾渡。青鞋尋勝亦痛快，斜陽迅如箭鋒度。蒲帆掛起祗瞬息，頃刻便艤蕪湖歩。破舟可棄跡可安，邑橋官店暫尋寓。釃酒歡歌謝江靈，髙眺月江足詩句。
苦寒 董嗣杲 
陰崖月餘雪未消，春入富池江上遥。寒林萬木絕枝葉，終日强欲收墮樵。古屋羈人鬢蕭蕭，三冬煖曲無炭燒。掘地作爐煨榾柮，如此爲官徒折腰。
贈蕭鍊師公弼 董嗣杲 
吾家阿京愛公弼，吾家澤兄敬公弼。半生夢與公弼遊，豈意相逢在今日。春風和氣見眉宇，玉壺冰鑑藏胸臆。人間萬事君自知，未必君材人盡識。蘇門水木無纎埃，聞君家近公和台。仙家近日多官府，黄帽青鞋歸去來。
留九宫山封道士飯因贈 董嗣杲 
菜本芃芃剪青玉，饌成澆飯填清腹。孤鶴出自九宫山，雙眸如鶻歩如鹿。我聞深谷少得鹽，食淡眠幽體已仙。軒軒意趣神氣全，中壽亦過八十年。
太平興國宫 董嗣杲 
旌幢龍虎衛，臺殿鼓鐘浮。水亂渾疑雨，山深祗見秋。九天嚴採訪，元老主焚脩。得祿安蕭散，前身幾世修。
過岳家市 董嗣杲 
鄂侯遺部曲，多歲此爲農。茅店罷殘暑，松巒出亂鐘。溪流分别塢，晚色失前峯。去去遺仙跡，蒼雲幾萬重。
過富池水軍寨前 董嗣杲 
山暝沉晴靄，江春蕩夕暉。水從螺港下，雲接鹿磯飛。雷鼓茶船衆，風旗酒店稀。黄昏入悽愴，營屋柝聲微。
宿雄江統制衙 董嗣杲  西湖
往分蓮社供，歸向草廬眠。山寨差更鼓，春江走戰船。風光隨處别，鬢影倩誰憐。花柳西湖曲，招邀憶去年。
李正將病歸 董嗣杲 
從軍傳勇畧，信脚困行間。病廢羞長劍，秋歸見故山。鏡中雙鬢改，衆裏一身還。風雪沉昏夜，猶思戍散闗。
客中擬遊廬山 董嗣杲  庐山
依違春夢破，悲壮曉鷄鳴。旅舍隣淮士，家書附遞兵。東風吹浦樹，落月下江城。辦取遊山具，天池聽水聲。
懐廬山 董嗣杲  庐山
屏心寒夢枕，屋角曉城鐘。客子幾多想，廬山千萬峯。仙源雲氣叠，溪坂雨聲重。楊柳西門外，禪人屢此逢。
泊安慶得郭澹溪書 董嗣杲 
客簷停坐久，軍遞接程初。狂醉舒城酒，欣將建業書。宦遊空嘆老，吟思未應疎。舉網誰家子，歡然餉巨魚。
江城春日寓懐 董嗣杲 
丘園勞積夢，天地厭劬書。立晚分孤鶴，跳春喜衆狙。風多醉有竹，雨久飯無蔬。又見江西估，收苖蓄巨魚。
天池寺憶雪屋韶上人 董嗣杲 
惠詩傳驛舊，立雪想師遥。一别此山去，清風不可招。經窗雲半掩，石塔水偏朝。托迹今三宿，伊誰共寂寥。
安慶新城 董嗣杲 
清香凝燕寢，春色遍龍舒。市井無遺地，人煙有定居。柝聲營屋邃，帘影酒坊虚。白首三山客，編茅作校書。
過安慶舊城 董嗣杲 
市邑新荆棘，風沙舊路岐。重添多少恨，可想戰争時。蟒氣纒荒塔，螢光出廢池。纎纎城角草，應是得春遲。
送劉統轄自黄岡歸光州 董嗣杲 
偃武身還老，還家計未非。貧依山寨住，喜訪竹樓歸。度隴書鴻少，翻場戰馬肥。月明羞北望，誰擷故園薇。
贈圭上人 董嗣杲 
幾年參四教，孤影托三衣。自識閒機了，誰甘苦行歸。秋藤溪水活，雨葉寺墻肥。覺得真如處，空房不掩扉。
秋巖入城後寄 董嗣杲 
心知沈迹墮，耳熟舊詩誇。返照僧歸寺，西風客憶家。微寒侵病骨，新夢惜年華。獨坐無聊賴，沿籬看菊花。
拙寄 董嗣杲 
岑寂風烟異，荒寒夢寐危。擇交貧可久，爲吏拙難醫。大閫糧艘上，孤營竹笛悲。快沽桑落酒，澆此滿懐詩。
冷翠谷看瀑二首  其一 董嗣杲 
聞得西巖竇，髙飛直下泉。貪奇曾結屋，接潤可通田。晚竹侵雲老，凉蔬摘雨鮮。野猿常抱子，飼食下松顛。
冷翠谷看瀑二首  其二 董嗣杲 
清嘯谷音答，閒眠松蔭便。山林微暑退，鐘鼓逺風傳。足繭憂羸僕，身輕羡散仙。乍暄思午盥，喜際石根泉。
贈天池寺覺翁圓上人 董嗣杲 
單起浯溪寺，禪棲主簿峰。收詩入頑石，禮塔趁昏鐘。好古心何癖，觀空語更慵。覺翁纔覺處，明月出孤松。
重遊東林 董嗣杲 
溪水涵天影，山雲趁屐聲。信緣重一到，流夢入三生。瀑勢翻空逺，林陰障雨平。爐峯閑覽勝，思附逺公名。
留江城將還富池 董嗣杲 
吟斷悲秋字，愁歸餞臘筵。天荒鵬路絕，水落鴈汀懸。白羽沈郵箭，滄江負釣船。投閒須有日，處順且添年。
天池寺晚歩 董嗣杲 
傍通錦繡谷，上接鐵船峰。月出龍潭浄，風虚佛屋重。四維天象朗，孤閣野雲封。收得天燈葉，熒熒却絕蹤。
出西城 董嗣杲 
舟車江郭隘，鐘鼓梵祠遥。古馹停羈客，深林出晚樵。鷹呼風立至，鴉竄雪垂飄。市價招商急，殘冬未寂寥。
東林寺晚歩 董嗣杲 
天地聚奇觀，山林負隠名。月明僧影瘦，風定水聲清。不覺忘身世，何須問死生。有詩難舉似，真實避時英。
旅次感懐 董嗣杲 
亂眼悲人事，追程老客顔。鼉鳴風鼓浪，鴈斷日銜山。此際塵勞混，吾生賦予慳。吟聫朝晚積，負得賀嚢還。
周孚與髙伯庸同遊王氏庵歸而閭丘仲詩至因次韻貽顯庵主以紀一時事  其一 董嗣杲 
寂寞城西寺，重來已素秋。未霜芳草合，欲雨暮雲稠。濁酒羸方戒，新詩困復休。翻然會心處，煙徑有歸牛。
周孚與髙伯庸同遊王氏庵歸而閭丘仲詩至因次韻貽顯庵主以紀一時事  其二 董嗣杲 
法水堪湔垢，僧廬自辟塵。飯炊雲子熟，茶泛乳花匀。草草情何厚，怱怱迹易陳。他年輞川上，爲畫兩綸巾。
送史制機之鄂州 董嗣杲 
宿戍供王事，膏車趲客程。折榮湓浦柳，行色武昌城。借印科邉餉，巡江點騎兵。憂時心更切，滿望邑塵清。
過分水嶺 董嗣杲 
看雲忘斗峻，倚石望藤懸。鳥背斜陽去，牛翻淺草眠。井桐支野廟，溪水沃山田。隔嶺僧逢客，狂談馬祖禪。
妙智寺 董嗣杲 
空凉妙智寺，經始臥遺碑。白日有精魅，長年無住持。雨淋泥竈壊，草迸石爐欹。纔入廬峯界，天風逐歩隨。
琵琶亭 董嗣杲 
艱難罹歉歲，寂寞向他州。分絕青雲上，家遥滄海頭。空江蕩寒月，枯葦積荒洲。不奈譙城角，嗚嗚吹亂愁。
泊黄茅潭 董嗣杲 
唳雪滄洲鴈，嘘雲碧浪鯨。茅深淮渡逺，日落海潮平。廟樹揺燈影，船風送鼓聲。勞思於此泊，無地趁春耕。
廣濟縣王氏山園 董嗣杲 
憂世鬚眉覺，耡園夢想安。封疆南斗隘，天地北風寒。野水通眢井，山雲補蠧闌。故鄉營業墮，歲晚轉艱難。
曹家沙阻風與朱一夔歩入廬江縣 董嗣杲 
剩浪淮南接，踈篷岸北留。聮鑣入荒市，扶杖涉虚洲。有侣同尋醉，無歌可遣愁。風花猶未息，却望隔江舟。
富池晚興 董嗣杲 
江花迷望望，霜葉落紛紛。翠嶂明分燒，滄江逺載雲。聚舟應弭侮，營屋又屯軍。欲遂平戎捷，須將舊硯焚。
小歩晚興 董嗣杲 
板橋孤渡險，草屋四簷穿。逺客感新月，短髭傷壮年。水籬微雪沍，天宇列星懸。無地尋朋好，歸情托七絃。
宿潯陽館 董嗣杲 
病身歸束縛，楓葉見飄零。雲淡秋星白，天遥戍火青。舊盟無處續，閒夢有時靈。月色江聲裏，愁多酒易醒。
江墅秋晚 董嗣杲 
秋林不可寄，九月已寒風。鴻鴈雲呼逺，蠅蚊雨洗空。籬花荒正色，岸蓼臥枯叢。别浦棲漁隠，何期共短篷。
入貴池逢張秀夫 董嗣杲 
風姿欣邂逅，彼此略寒暄。爲客那知老，相看不忍言。湖魚朝上市，驛鼠夜穿垣。共爾添貧病，攅眉說故園。
逢林舜舉 董嗣杲 
命逢元造厄，時使壮心違。淮海三年客，山林一布衣。有家惟母在，無犬寄書歸。明日重陽醉，休辭上翠微。
自接泥渡再還富池 董嗣杲 
接泥當有渡，截水欲無梁。白日風聲惡，滄波鷺點凉。閒身纒暑疢，故里報秋荒。渺渺孤生託，渾如墮絮忙。
銀樹 董嗣杲 
銀樹驛橋廢，征車難久停。月沉孤店柳，雪掩敗舟萍。野冡明荒燐，山田出斷銘。甫能投宿去，歷歷過郵鈴。
春近 董嗣杲 
瀉月江當户，編茅屋背崖。久貧難養氣，獨酌且開懐。雪水喧淮土，天風破楚霾。鞭春明日早，環珮想堯階。
愁中延客 董嗣杲 
染衣塵土厚，覽鏡雪霜明。朱墨増新病，身名失舊清。公？春草盛，野市臘醅輕。留客驅寥寞，江光射北楹。
客江城歸期尚阻 董嗣杲 
晴坂桑麻綠，春溪蘋藻香。家林方歉歲，身紀且殊鄉。澒洞時機密，淹留日計長。此生歸造物，不必殢行藏。
客久 董嗣杲 
身孤猶落葉，客久向餘英。少睡夜逾悄，多聞心更清。縣樓訛漏點，雨市雜溪聲。海上仙槎在，思乘幾凝情。
贈歸客 董嗣杲 
嚢槖依然負，煙波豁爾遊。窮秋多雨水，歸棹幾汀洲。艤月無言坐，聽梧不觧愁。退耕應在念，肯向客途留。
客寓即事 董嗣杲  西湖
樹頭梅豆小，水際荻茅鮮。老客携名酒，頑胥納俸錢。喜尋臨晚興，恨入惜春聫。不似西湖樂，東風蕩畫船。
獨客二首  其一 董嗣杲 
獨客夢中過，千愁醉裏生。秋酲誰可觧，晚臥自難成。破屋無人氣，幽泉有雨聲。南窗多不掩，想像竹房清。
獨客二首  其二 董嗣杲 
官治寄棲冷，僧樓凝望遥。江山延客眼，風雨聚秋宵。薦酒蒸淮棗，烹魚糝漢椒。莫能諳食味，心跡轉寥寥。
泊貴池驛 董嗣杲 
琴書湓浦擔，風雪貴池船。問酒臨津醉，添衣入驛眠。漁翁寒補網，鄰女夜調絃。何日齊山去，尋僧學說禪。
西林寺 董嗣杲 
地分連寺樹，逕掩隔墻苔。破屋無僧住，深秋有客來。號猿歸秃樹，饑鳥立香臺。慧永當年塔，陰雲撥不開。
客寓鄰家有園嘗欲過之不可得 董嗣杲 
形容淹白晝，意向落清樽。客榻猶移雨，鄰園自掩門。秋髙江一色，風起月多痕。忽忽孤生感，真難薄俗論。
送矩上人 董嗣杲 
單懸淮楚寺，裓染歲時塵。踏雪歸何處，看雲悟此身。三乘新見性，一鉢晚隨人。江北蕭條甚，還期莫待春。
寄别余明逺 董嗣杲 
别離臨水濶，迤邐望城微。落日猶回首，空江獨自歸。遥峰攅石樹，饑鳥立沙磯。誰憫貂裘敝，還家且掩扉。
寓城一首 董嗣杲 
推枕縈殘夢，開窗掃積塵。病深難禦酒，貧極莫依人。野樹依山暗，春林受雨新。晨興閒整履，休惜看花頻。
約余明逺 董嗣杲 
靜極占鴉鵲，閒來棄簡書。風停思晚醉，泥軟便春耡。透屋哀歌切，懐人吉夢疎。餘樽須共倒，莫惜過吾廬。
客約遊山久未踐盟 董嗣杲 
居安懐蔀屋，處約客雄藩。風日山川媚，城池草木蕃。花時貧久减，春醉約多番。顧我留情極，憐君苦事繁。
雨後 董嗣杲 
一雨收殘暑，新凉夜頓添。秋聲滿落葉，蟲語傍虚簷。衰疾便髙臥，游程嘆久淹。山林雖寂寞，亦足養吾恬。
四安舟上 董嗣杲 
復添三嘆處，回泊四安時。野市人言獷，官坊酒味醨。聚船要價重，滌釡待糧遲。客况那能遣，終身厭路岐。
舟過彭澤 董嗣杲 
柳移彭澤縣，江泛木蘭橈。逺水初凝暮，青山獨去遥。沙明回斷鴈，月黒起寒潮。愛酒侔元亮，而今懶折腰。
安豐朱一夔同舟 董嗣杲 
寒勁滋煙浪，根浮蹈雪霜。同舟諳楚俗，空槖返吳鄉。聚散羈情逺，行藏話柄長。驟逢接言笑，直覺背時粧。
廬山中即事二首  其一 董嗣杲  庐山
樹密攅烟靄，泉甘護土田。粧嚴仙佛徧，呵護鬼神専。蓮社招無地，桃源别有天。萬峰空削玉，分絕構三椽。
廬山中即事二首  其二 董嗣杲  庐山
聽泉聊觧带，望塔謾驅車。山屋潜花犬，沙溪泛葉魚。野僧朝自碓，牧子夜猶耡。風景渾生意，塵勞盡掃除。
舟泊蘄城下 董嗣杲 
秋蕪埋戍雨，暮荻卷壕風。禦侮弓刀利，揚威鼓角雄。雲連淮樹暗，月透漢營空。捩柂資遐眺，興衰自古同。
題江州天慶觀 董嗣杲 
隘寺鼓鐘透，殊庭瑞慶垂。上清唐塑像，正一漢遺師。經籙青城派，樓臺紫極基。堯天躋壽域，羽佩有威儀。
妙智寺明上人他適因得一遊 董嗣杲 
主僧何所往，閒客自來遊。山阜秋稜勁，村塍稻把稠。落烏攅梵廡，腥鴿墮經樓。借鼎烹茶去，無人說趙州。
留興國宫懐城中友人 董嗣杲 
拜章壇下桂花清，客子看山眼更醒。萬竹梳風凉透碧，亂峰收雨曉爭青。城中佳客還相憶，月下幽泉政好聽。誰肯結茅鄰逺社，白家猶有舊池亭。
九江易帥遂得盡遊郡齋 董嗣杲  庐山
郡吏東征迓衮衣，不知郡圃掩芳扉。櫻桃熟處香山識，楊柳栽時靖節歸。壁帖嵌塵鐘鼎碎，樓歌壓市管絃飛。廬山面目清如此，幾客登臨幾夕暉。
謝村 董嗣杲 
暮役朝行此可停，臨平山色入船青。煙窑慘淡多逃户，泥井虚圓有廢亭。貧衲施茶營屋小，老漁曝網遶籬腥。客懐久困飄蕭裏，風撼枯桐不可聽。
欲附蒲海雲制幹舟歸 董嗣杲 
江上樓髙暝樹連，壮遊空慨禹山川。客中問醉當秋晚，夢裏懐歸在燕先。水送流年遺楚恨，風吹殘雪上吳顛。幾番謾附鱗鴻便，不若相依買去船。
泊韶村 董嗣杲 
汎然歸息苦冬陰，小泊煙塍却舊尋。荷葉久空晴浦近，麥芒還吐晚村深。鱠鱸雨壓還吳興，寄鴈雲迷客楚心。便可放懐天地外，攬將奇思援孤琴。
又憇西林寺有乘馬人來同宿 董嗣杲 
孤憑水閣坐斜曛，七級浮屠壓暝氛。慧永祠空依晉樹，率更碑古宿唐雲。自聽逺鶴情偏逸，誰策羸驂趣不羣。同向西林卸行槖，溪風摵摵葉紛紛。
岳園醉宿二首  其一 董嗣杲 
荼䕷葉暗石床平，醉倚池臺午影清。洗酌更嘗桑落味，推窗忍聽栗留聲。能仁寺裏塔孤立，見易園中人獨行。此地酬春誰得共，東方月上酒船横。
岳園醉宿二首  其二 董嗣杲 
名園獨歩欲誰羣，午醉醒時坐夕曛。暝色移花侵几暗，野香带酒隔窗聞。逺山翠蓊春初老，落月弦消夜已分。杜宇苦催濡滯客，曉愁相併落歸雲。
蓮花塘 董嗣杲 
啼烟禽鳥役羈魂，又泊寒崖近水村。暗谷靄深迷樹跡，敗塘水涸見蓮根。自收墮葉投官店，誰縛枯藤鎻廟門。濁酒不澆寒極恨，幾程陡入醉乾坤。
欲脱榷司東歸 董嗣杲 
擔尾心期有破琴，絕憐無地覔知音。形神怯冷猶迎客，風雨催春亟治任。眼落牛羊沙渡逺，情凝江漢寺樓深。津津誰染鵝黄柳，想可挨排醉綠陰。
江州税亭清坐 董嗣杲 
西郭江頭坐午前，春汀裂笛出商船。纔晴旅舍湔裙雨，未晚軍營發爨煙。泥飲自知人共厭，思歸相視眼徒穿。征亭逢著田間老，又說今朝損額錢。
舟歸富池紀懐 董嗣杲 
風月幽情藉綠樽，奔馳水陸最無根。官舟獨載年窮雪，社鼓相迎晚泊村。到？茶商期又失，懐家蓴客眼添昏。煙蕪不斷休回首，心跡從誰逐節論。
銅陵縣廢寺 董嗣杲 
銅官山下梵坊欹，誰爲昭明太子悲。鶴去不歸松下柱，龜埋空負草間碑。誰言象教無銷歇，自剖鴻濛有亂離。獨倚傾墻望淮水，殘僧絕影立移時。
自興國軍治出富池 董嗣杲 
澒洞塵沙跡寄浮，霜茅風棘斷堽頭。幾家白酒山城暮，一穗青烽野戍秋。戰馬向年荒此壘，羈鴻今夜宿何洲。扁舟直下寒江口，不見甘王卷雪樓。
登臨 董嗣杲 
登臨乘此暮江風，數盡南飛幾字鴻。秋水已清天更碧，曉楓未赤棗先紅。諸公軒冕留情處，萬里山河拊髀中。壮志已銷思擁衲，飽餐蔬飯想虚空。
富池鎮上感懐  其一 董嗣杲 
富池鎮上土風殊，誰憫流民涸轍魚。樵子乞租營屋住，渡官强占廟門居。賈舟聚港傳官點，鬼店揚沙託法袪。第把沽漿招社賽，壚頭還有馬相如。
富池鎮上感懐  其二 董嗣杲 
髑髏如雪混塗泥，浪打沙填晚更凄。烽警上流兵未觧，灰寒中土客徒栖。懐歸日積思鱸切，歌凱風聞集鴈齊。憂患轉深頭轉白，江雲不障夕陽西。
富池鎮上感懐  其三 董嗣杲 
流民土著兩紛紛，朝暮惟知射利勤。隔縣小家多釣弋，近沙虛地少耕耘。望中紅葉秋何極，直北黄雲路不分。僻處絕無佳客過，酒邉安得有新聞。
富池鎮上感懐  其四 董嗣杲  西湖
荒村風物幾嗟吁，鬼笑陳人旅更孤。鴉黠待船抛食飽，骨靈撐岸蝕泥枯。酸腸百結攅年裏，古鎮三义截路隅。平漠展殘斜日赤，有書無鴈過西湖。
富池寓懐 董嗣杲 
求佚徒將意揣摩，臨髙又惜歲蹉跎。隔江山秃秋煙空，入樹風號夜浪多。童子得錢思逺引，鄰翁借酒强髙歌。謾傳客路饒孤笛，若老山村只短蓑。
閉户 董嗣杲 
客籬倐見野棠開，紅紫無心委雨苔。閉户自償書債去，題橋誰作酒傭來。晚知屋上青山改，老爲江頭白骨哀。島瘦郊寒詩是祟，斷然難畫入雲臺。
重入東林寺 董嗣杲 
鴈門市裏梵坊通，整理重登興未窮。雙劍風髙雲氣壓，五杉閣峻水聲空。欲抛世網離塵境，要扣禪機演祖風。况有昔賢遺跡處，白家池上白蓮中。
李勉之攝廣濟尉 董嗣杲 
我滯湓城每自憐，相逢相倚杖頭錢。盍簮愁想年窮夜，覽鏡羞稱壮士年。萱草滿階堪壽母，梅花遶屋可名仙。近家何往非安地，又買槃塘對岸船。
送張子秀入京 董嗣杲 
玉立當歸香案傍，平時髙論凛秋霜。錦嚢自富驚人語，寶劍猶埋斷佞光。雨外雷聲隨地起，江頭虹氣接天長。有謨入告需時用，未忍將身學子房。
黄池客樓 董嗣杲 
得子相慰忍袂分，還棲黄池朱子門。雪花著鬢久方濕，酒味裂腸空自温。欲問笛起市樓破，不知井通河水渾。凍塵難浣見誰說，蝸角蠅頭爭噬吞。
送越人姚日章遊淮 董嗣杲 
氣宇凌虹駕海長，薄遊感慨舊封疆。家鄰賀老千秋觀，袖有曾公一瓣香。遍走江湖諳客况，快吟風雪過淮鄉。井蛙我且安愚分，未卜何時共酒觴。
重泊楊港 董嗣杲 
交石夾頭棲落鴻，缷桅强飯傷飄篷。隔洲漁屋披亂草，入港客舟維古楓。際晚望斷風帘矗，纔晴洗得雪林空。舊僑野寺重尋懶，回眺炊煙揺葦叢。
舟宿湖口  其一 董嗣杲 
汀沙如雪水無聲，舟倚蒹葭鴈不驚。霜氣隔篷纔數尺，斗杓插地已三更。抛書枕畔憐兒子，看劍鐙前慨友生。尚有乘桴無限意，催人揺櫓轉江城。
舟宿湖口  其二 董嗣杲 
長年人海混潮聲，水宿荒凉却夜驚。月照空巢烏繞樹，風吹短草鴈知更。要觀此地秋濤壮，更待明年春水生。不比蜃樓多變見，綵雲初日擁層城。
清明日懐孤山 董嗣杲  西湖
身寄湓城歲月奔，逺懐仙苑自乾坤。梅林有影吟魂在，陳柏無枝古意存。獨客此時思上塜，孤山今日定開門。西江不似西湖上，處處酬春把酒樽。
重遊能仁寺 董嗣杲 
古寺踞城爲甲刹，巍峨殿閣矗江雲。香煙昏壁沿廊黒，磚塔喧鈴徹郡聞。白日僧歸春更静，清明鬼哭夜初分。住持羞接閑人話，要訪時官杜廣文。
過林静學湖荘 董嗣杲 
宿雨初收湖水香，水邉風月闌干長。幽情多駐古松里，舊夢幾空春草塘。移竹栖鸞鍾野趣，卷簾通燕悵年光。衰殘謾自戀名酒，足弱體瘦誰扶將。
白家池亭 董嗣杲 
白傅流風尚可尋，爐峰蓊紫掩天陰。石埋遺像丹青落，泉遶虚堂歲月深。老木寒拖千谷翠，小蓮凉矗兩池金。挑包知是何方侣，空論能參惠逺心。
家書不至自嘲 董嗣杲 
客愁難遏鬢華添，晝寢醒來飽黒甜。春雨褪花粘蘚屐，晚風吹燕入蘆簾。自知闕下家書斷，不過城南卜肆占。蕭散形骸天分定，江城惟有醉厭厭。
江州寒食 董嗣杲 
殊鄉寒食亦風柔，桃李春香掩燕樓。周子墓頭誰拜掃，岳家園裏自嬉遊。雲連閫節旌旗暗，水泛商船鼓笛浮。江國日長饒客思，不知何事阻歸謀。
暑中客懐 董嗣杲  西湖
飄蓬於此趣何迂，破却牢愁是酒壺。世上利名休羡有，胸中丘壑不應無。秋侵客鬢從添白，春滿侯門亦謾朱。無地追凉身坐甑，藕花多處憶西湖。
泊李家渡 董嗣杲 
鴈字書空極勁遒，江流東去不流愁。夢歸破屋南山下，身落寒沙古渡頭。雪意已堅狂問酒，風威未厲懶添裘。土人識得滄浪客，特地相期劇醉留。
入廬山 董嗣杲  庐山
斷隴横溪出酒旗，乘疲小憇晚陰時。幽林合翠痕痕净，逺瀑飛瓊派派奇。水迥起風傳鸛垤，村荒入夕見鷄塒。竹間誰拂農家壁，覔寫如今夜醉詩。
午睡 董嗣杲 
茶竈煙沉午睡遲，故山雲逺思依依。桑麻得雨侵簷長，燕雀臨風掠水飛。簮帽無花徒遶砌，探瓶有粟且扄扉。翔空何處胎仙唳，華表當年識令威。
入東林寺 董嗣杲 
晴向過溪亭下留，拂碑慨想晉時流。雲生古樹蔦蘿雨，風捲脩廊松竹秋。登閣冷知山撲面，照池凉覺水澄眸。捻香禮遍逺公墓，僧舍乞茶談趙州。
泊楊港  其一 董嗣杲 
蒲帆發處渺回程，楊港漁家晚飯晴。日轉江空風勢緊，水浮樹秃雪枝明。饑腸戀酒垂涎覔，愁眼供詩就口成。天念奚嚢向艱澁，故令歲晚迓春行。
泊楊港  其二 董嗣杲 
龍華寺北板橋平，幾户淮民結屋成。屢向封疆窺版籍，獨遊淮海陋功名。去年過此曾尋勝，今日逢人似隔生。懐抱激昂無可制，埋篷心折聽江聲。
寓富池雙泉寺三首  其一 董嗣杲 
蟄龍潜介入寒？極目滄江浪不生。沙渡觧舟人語衆，淮山縱火燒風鳴。身棲蕭寺蓬窗久，雪壓槃塘草店明。莫說此爲孤陋地，白雲流水助吟情。
寓富池雙泉寺三首  其二 董嗣杲 
丹楓葉葉委江塘，旅况空餘古錦嚢。闕下有家勞夢寐，燈前無酒遣荒凉。陳蹤浮泛棲僧舍，往事消磨落客床。世態自應酬酢懶，已拚雙鬢受年光。
寓富池雙泉寺三首  其三 董嗣杲 
晚來抱懶炙孤燈，臨水禪樓獨自登。鳥道草深雲宛宛，魚湖波定月澄澄。詩聫呈佛方堪讀，俗語汚人不可譍。歸隠南峯峯下宅，縱談今日豈無僧。
銀樹道上 董嗣杲 
銀林驛路雪離披，行迹茫茫自苦悲。不忍早梅經細雨，却欣折竹壓枯籬。身嫌出陸肩輿破，足涉沿溪口岸遲。荒店無人塵滿釜，豈堪獨力任晨炊。
雪阻李家渡 董嗣杲 
迹寄郵程冒冷雲，病身染透客衣塵。欹傾茅店清眠雪，想像梅村逺醉春。樵子獨還衣缷濕，篙人相告酒賒頻。荒鷄唱斷天將曙，快觧孤篷野渡濵。
泊雷江 董嗣杲 
沽酒難澆傀儡胸，風平浪息臥孤篷。寒知僵艤雷江口，醒落狂吟雪店中。勞去有身侔病鶴，愁回無耳聽哀鴻。行人那比淮人逸，豆飯藜羮樂歲終。
入廬山感興 董嗣杲  庐山
古翠深中擁紫烟，幽行先酌石溪泉。未能耕野安愚分，且樂遊山趁壯年。五色在前難障礙，連鑣來此可留連。杏花林裏閒風月，况有宗人演地仙。
廬山道中 董嗣杲  庐山
疊疊蒼巒别是天，往來即是地行仙。撥雲峰底落紅雨，冷翠谷中浮紫烟。樹色浄依山色古，樵聲清共瀑聲傳。逺公不作淵明醉，結社徒然懐白蓮。
馬頭渡 董嗣杲 
幾回問渡野陰濃，趁早相呼艤短篷。千里晚沈鴻翼信，片帆凉卸馬頭風。官坊酒濁秋旗破，客店人荒晚釜空。量取異鄉愁幾斛，只須傾瀉錦嚢中。
江城懐隠 董嗣杲 
病身尚蟄灌嬰城，歸夢長懸醒復成。衰鬢褵褷攙鶴痩，安書隔闊見鴻驚。山遥晴有侵簷色，樹秃秋無撼野聲。只欲養疴求退靜，棲遲泉石適歸情。
重過清虚庵 董嗣杲 
絕境惟聞天籟音，山遊重綴壁龕吟。春生仙甕新篘酒，塵鎖書床舊調琴。丹井月空梧積滿，瑶臺雨漬蘚埋深。明朝襆被歸城市，萬叠蒼巒有夢尋。
晚過陳峰廨酒邉懐舊 董嗣杲 
相過失喜晚炊香，同坐閒曹况味長。江日下山雲半赤，淮柑離土葉全黄。殊鄉酒味聊濡口，弔古詩章易刺腸。憶得舊邀梅院醉，萬燈環錦閣新装。
秋夜對雨 董嗣杲 
對月飛觴往事休，胡床寂寞庾公樓。西風觧使蛩専夜，長日能無酒送愁。新鴈陣分離塞徼，殘螢火死落汀流。醉來獨臥梧窗下，靜聽胡琴撥怨秋。
潯陽館晚歩 董嗣杲 
獨下閒階信杖行，虚空萬籟挾秋聲。天連淮樹千章暗，月照廬峰九叠明。舊信傳訛寒鴈過，短生催老曉鷄鳴。可憂何止心頭事，戍接荆流尚甲兵。
廣濟縣 董嗣杲 
雲罨廳簷草擁門，荻花掠岸雪紛紛。龍行費聖祠前雨，鴉聚甘王墓上雲。絕巘樹環孤市盡，亂溪水入大江分。邑民還有思蓴興，簾底琴聲寂不聞。
蕪湖縣 董嗣杲 
雲檣風柂艤江湄，客寄何心聽是非。國課轉虧商旅瘠，縣官頻易吏胥肥。花迷夜市燈初合，柳匝寒田水自圍。今古通津離别地，曉沙晴日出蟂磯。
泊廬江縣界幾遭宼掠 董嗣杲  长江
酒興那如歸興濃，此行誰信破嚢空。扁舟小艤廬江外，雨夜深埋虎穴中。獨客痛心無可說，何人料事偶相同。昏時抛過銅陵去，不管長江起北風。
天池寺 董嗣杲 
吳說天池兩字真，梵坊突兀鼓鐘聲。聖燈逐夜朝文閣，雷火何年損相輪。足下有雲如隔世，眼前無地可容塵。追嚴不枉祠忠定，招得吟僧作主人。
秋凉懐歸三首  其一 董嗣杲 
清幽自足倚繩床，雨過浮雲斂八荒。雄郭西風鳴夜籟，太虚凉夜瀉秋光。槐花綴粉粘苔砌，桂子飄香入草堂。倦臥不知身是客，殘燈欲滅泣寒螿。
秋凉懐歸三首  其二 董嗣杲 
風凉贏得四肢清，泛寄誰知去就輕。臨水有亭秋更净，對花無酒月空明。鴈行愁落荒汀逺，梧葉寒填露井平。獨遶曲廊心汗漫，附書千里述羈情。
秋凉懐歸三首  其三 董嗣杲 
元龍減盡舊時豪，尚落湓江枕怒濤。月下聽歌情浩蕩，燈前支病髪蕭騷。少年偶負投機愧，今日徒工煮字勞。歸興已濃秋思壮，垂虹亭上問三髙。
回至興國宫望天池一簇雲氣中因楊道士留有賦 董嗣杲 
迎面蒼巒潑黛濃，幾番回首想行踪。白雲擁海文殊閣，老水屯烟聖治峰。方别衲僧談夢寐，又逢羽士接從容。明朝還踏青虚路，重掬神泉聽亂鐘。
次韻重九 董嗣杲 
懐古憑髙厭客身，秋深愁望隔江城。狂支靈運東山屐，醉漉淵明栗里巾。楚澤豈無餐菊友，漢宫還有佩茰人。今年不作風和雨，見得南山面目真。
重歎 董嗣杲 
心知天地厭羈留，癡坐忘言不點頭。活脱世間泥塑様，癡貽江表陸沉羞。思仙廨竹招蒼鳳，學老溪梅縛翠虬。歲晚說歸何所待，厚顔安足恥時流。
遊蛇崗嶺庵 董嗣杲 
遊歷貪行入暮驚，蛇崗嶺北衲庵清。西風掃葉秋初勁，野火燒空曉尚明。塵役未能抛白日，仙家不獨有青城。借眠熟睡全無夢，服了黄精體自輕。
寄湖口張監渡 董嗣杲 
寂寞郵亭紫翠中，有懐不得逺相從。渡頭幾發東西棹，西角長鳴上下鐘。江晚燕鴻秋信杳，野凉桑棗綠陰重。天空水濶雲查斷，收拾新詩寄興濃。
寄周堂長 董嗣杲 
回首大江秋水西，杖藜閒歩菊花籬。百年清白甕中酒，萬事安危枰上棊。夢入莊生迷蝶處，歌窮甯子飯牛時。西風徐榻獨棲慣，屋枕濓溪雲錦池。
舟行不及遊九華 董嗣杲 
下水風帆勢若浮，雪深且向貴池留。兩三漁艇有歌送，咫尺仙家無分遊。劍削山稜雲氣直，鏡涵江影日光流。神馳杜牧題詩處，客裏光陰别是愁。
和翟建大見寄 董嗣杲 
鄉人誼槩如公少，彭澤辭歸過永興。合向校讎爭地歩，屈於監當負聲稱。故家吳苑頻回首，新治淮山任曲肱。見說沍寒移足懶，只凴紅粉勝扶藤。
訪三橋歩隠者 董嗣杲 
翠竹蒼松貼屋牢，屋前徑狹長蓬蒿。蒲團坐久侵肌薄，柏子焚來結氣髙。山雨濕蝸腥薜荔，野煙蔽鵲損櫻桃。終期脱跡相從去，參取玄微學鄭遨。
過富池水軍寨統轄姚子雄公廨略棲遲且有約同上杭京 董嗣杲 
春雲冷壓渡頭槎，春色晴翻浦際沙。並浴鵁鶄依水柳，成圍蝴蝶舞江花。富池軍額無全籍，治邑農功有幾家。指日並馳天路去，莫揮客淚苦悲笳。
客寓無眠信口賦秋感 董嗣杲 
赤楓又積灌城頭，如此江山不掩愁。青眼無人同樂歲，白頭有句獨悲秋。詞章全拙知誰信，身世多虞謾自謀。籬角黄花消正色，北風更急莫登樓。
客次狂吟 董嗣杲 
野服支離號散仙，望晴閒倚柁樓前。江山風月多尋酒，蘆荻汀洲幾泊船。水路愁疑孤障鴈，野廬清隔雨溪烟。來春不負笻枝去，楊柳橋西聽管絃。
客久 董嗣杲 
衣裳敝盡客遊闌，三月江城雨更寒。小店有翁賒酒易，名園無主看花難。驅馳塵土身千里，荏苒光陰指一彈。種種舊愁歸杜宇，青山碧樹带愁看。
秋巖自山中見約 董嗣杲 
九江驛裏見春風，幾度懐清隔曉鐘。思白有人傷柳色，依劉無地感萍蹤。半生力學羞長劍，兩載心期信短笻。九疊屏髙有標致，逺公相約則吾從。
棠梨湖 董嗣杲 
西城轉地有湖光，矮矮荆榛出土岡。爼豆零星傳野哭，舳艫聫絡急邊防。夾壕楊柳猶秋色，貼屋桃花自晚粧。芳草不除生意在，此名誰命謾華堂。
泊接泥渡 董嗣杲 
笑泊虚寒古渡沙，沉暉逺襯楚山霞。江鄉酒薄難支日，客路詩多轉憶家。金彈耀林懸橘柚，翠綃縈浦泛蒹葭。船窗掩定身如石，籬落何人有菊花。
晚立接泥渡邊 董嗣杲 
逍遥行樂立西風，多聽秋聲耳欲聾。供世難分心力異，浮家易感古今同。小花糝渡遺晴蓼，碎葉填津積冷楓。博望有槎撐不去，岸頭横卧樹心空。
東林寺上方塔 董嗣杲 
塵外乾坤豈易窺，上方尋勝短笻隨。病僧借榻山衣破，卧佛當門石塔危。亂竹迸階交密樹，荒苔沿壁纒疎枝。幅巾居士修行久，愛說浮光死戰時。
蘄城晚泊值雪 董嗣杲 
鴈聲哀怨極淮天，際晚驚呼雪打船。古驛魚稀誰撒網，虚沙馬過自隨鞭。人烟頑獷空多智，形勝丘墟又幾年。龍眼磯頭風浪惡，今宵歸興此方堅。
壬戌元日二首  其一 董嗣杲 
青燈挑雨曉光凝，歲律回壬萬象新。心上痛懐松里友，客中忍視茗山春。誰横烟竹驚孤旅，自飲屠蘇笑八神。摺起朝衣羞老去，驅車猶冒路岐塵。
壬戌元日二首  其二 董嗣杲 
萬里東風起楚皋，流年祗染鬢蕭騷。富池江口聽春雨，昭勇樓心看雪濤。薄俗苦無公可論，全身惟有隠方髙。故山猿鶴應相笑，抗走殊鄉實自勞。
富池客中寄范葯庄 董嗣杲 
客子驚秋易斷魂，江塘落葉雨紛紛。蔽江雲勢山頭合，隔竹泉聲屋尾分。無日不宜閒問酒，有懐猶且强摛文。燈窗幾憶同居話，卷裏新篇可得聞。
寄楊雲静 董嗣杲 
公藉椒塗成達宦，我傳草檄守清貧。閒曹奔走徒云仕，薄俸沾濡不逮親。飲水曲肱無此量，解衣推食有何人。凉風四壁蛩新咽，偏惱淹回獨客身。
東林寺贈宜上人 董嗣杲 
幽階苔蘚翠纎纎，屐齒沾濡逐步黏。曉澗迸泉迷杏塢，春風停雨暗茅簷。禪髙何待音聲悟，詩好争傳格律嚴。誰凂我師重主社，社中休更外陶潛。
寄冷翠谷葛秋巖 董嗣杲 
入眼萬欲勇舍難，巖頭飄盡楓葉丹。心憎湓浦户庭熱，身入廬峯毛骨寒。塵面只掬野泉洗，醉吟且呈泥佛看。幾多清話動人憶，夢落成圍蒼竹竿。
鏡禪人欲歸靈隠 董嗣杲  庐山
袈裟裹定老禪翁，雲隔家鄉是幾重。兩面廬山曾徧覽，三生天竺會相逢。揺凉竹箑收江羽，醒困茶甌瀹建龍。午借客床尋偃息，不知身在紫霄峯。
贈羅漢院志逺上人 董嗣杲 
披緇受業在淮南，不覺流年七十三。羅漢院中餘古柏，將軍墳上落枯杉。纒綿宿病逢奇藥，收拾頽年坐破龕。自說舊棲真佛境，羅田山裏毒龍潭。
江城與秋巖同賦 董嗣杲 
江柳青青暗古津，悲歌不獨是商人。愁生獨醉重闗晚，夢破相思故國春。聲迹衰遲難應世，山林枯朽易全身。歸期渺邈徒懐想，怨鳥花梢叫月頻。
蒙叟悟禪人俗舍在湖口縣予留江城聞其歸省且有書貺因寄二首  其一 董嗣杲 
要識閒棲彼此輕，平江浪逺暮帆晴。青春晚處羈懐惡，白髮生時老眼明。花落無心尋笑傲，客鄉有日苦逢迎。雲包尚寄雙鍾下，若過吾廬祗半程。
蒙叟悟禪人俗舍在湖口縣予留江城聞其歸省且有書貺因寄二首  其二 董嗣杲 
富池歸去欲相從，幾想蒼雲碧樹東。夜月庾樓懐抱在，春風陶徑夢魂通。前峯路斷鋤犂少，古渡征苛網罟空。難語數年牢落恨，千林如海夕陽紅。
留江城 董嗣杲  西湖
灌城眠食嘆羈身，憑曉偏驚索鏡心。南紀山川秋望逺，西湖風月夜懐深。功名鬼妬投機罕，詩酒天嗔絕侣尋。陳跡自應遅料事，斷鴻信杳况雲陰。
贈封禺山翁 董嗣杲 
鵓鴣鳴雨鶴吟風，可羡山中白髮翁。百事不聞天地閉，四窗常見水煙空。春時聚社尋屠伯，晴晝科書授學童。此外惟知安分去，鹿門真隠畧相同。
淫祀 董嗣杲 
水泛牌頭五里亭，尚留破廟壓空坰。松蘿陰覆鴉羣怪，里社聲傳土偶靈。幡裊欹竿三丈赤，溪分荒藻數叢青。頭陀强解愚夫卜，瓶缶花香带肉腥。
寓江州西城 董嗣杲 
奔忙夢落富池程，歸托蘧廬戀灌城。有石醉乘新月坐，無家吟逐亂雲行。衣遺母線寒針在，燒起公山晚陣嗚。鄰屋酒香堪洗恨，擬栽松菊傚淵明。
暑中訪平山坦上人 董嗣杲 
遥遥殊積入山心，勇涉湖西且解襟。當暑行松探古跡，追凉踏蘚入晴林。信知浄境無三伏，猶幸慳囊有幾金。白酒青衣隨所遇，此來祗爲此僧尋。
思歸 董嗣杲 
秋老江城起戍塵，山收西日掩雲津。留連光景多無酒，俛仰風埃獨有身。曠野鴈填遺陣闊，虚沙船發落痕新。故園松菊猶三逕，夢過煙霞水石鄰。
晚過張分司園 董嗣杲  庐山
偶乘意度過東鄰，芳艶多情媚柳津。歡笑直邀雲際月，酣歌狂惜雨餘春。亭臺花木銷官酒，城郭風煙老客身。回首廬山圖畫裏，不知愁落軟紅塵。
題濂溪書院 董嗣杲 
逺徑溪流水自圓，光風霽月渺無邊。窗前生意休除草，堂上清風獨愛蓮。萬古共知歸有極，一塵不染見先天。未知涵味其中者，誰是元翁得正傳。
登庾樓  其一 董嗣杲 
重支瘦竹上危樓，凉襲綸巾羽扇秋。天地江山風浪起，汀洲蘆荻水煙浮。誰聽調夜琵琶苦，擬泛吟秋舴艋遊。喚得元規魂夢醒，何妨小作踞床留。
登庾樓  其二 董嗣杲 
千年傳說庾公遊，逺戍秋塵障兩眸。往事未知誰可語，今朝聊復此登樓。淮山鳥去衝烟滅，楚澤帆歸带日收。閒客望窮江北晚，月明無賴幾沙洲。
顧城 董嗣杲 
初聞春日水天迷，此際湖沙擁岸肥。炊甑有塵籼米腐，酒坊無壁紙旗飛。猿棲曉樹青藤瘦，雀啄冬畦白菜稀。寂寞旅懐禁得否，斷腔漁笛釣船歸。
新橋遇秋巖 董嗣杲 
出郭看山眼便醒，故人相值說雲萍。了翁屋後晚煙碧，茂叔阡頭秋草青。絕壑雨過溪水響，髙峯月上谷雲停。烏巾漉酒菊花店，醉揀陶詩書紙屏。
富池客中 董嗣杲 
捨舟遵陸幾程來，家事身謀兩未諧。九地渺茫憐骨肉，四方軒豁暢襟懐。雨翻茶崦春離岳，風颭監旗曉渡淮。短景不延愁思逺，只堪長醉向茅柴。
舟上食菜粥甚美 董嗣杲 
莫望池口浪接天，羈懐沉迷衾枕前。老船蕩雪櫓聲澁，破釜煮粥蔬味便。烟鎖淮俗子城下，風生野坊僧樹巔。懶能登岸躡寒屐，因數杖頭無百錢。
冷翠閣與秋巖同賦 董嗣杲 
笑携琴冊上崑崙，分坐溪頭蘚石根。崖樹有霜飛老葉，野泉無雨落秋痕。幾番閒借樵人屐，何許追尋隠者門。多種杏花依此住，要知董奉得仍孫。
江州重午二首  其一 董嗣杲 
晴光遶砌看葵傾，獨恨無文弔屈平。梅溽潤衣身體倦，竹風入牖夢魂清。良辰美景須臾事，往古來今節序情。不信滄江傳競渡，彩旗畫鼓閙西城。
江州重午二首  其二 董嗣杲  西湖
蒲節殊鄉借楚誇，遶城社鼓不停撾。争歌神曲羞溪藻，遥送瘟船滚浪花。世上莫非兒戲事，江頭無奈客思家。西湖今夜笙歌月，凉擁紅蓮燦落霞。
懐潘宰留方家峪别業 董嗣杲  西湖
想戀西湖賞物華，清依水石結生涯。鳳凰山下泉縈草，燕子樓前雨壓花。翠枕謾欹聽夜雨，朱簾閒捲望朝霞。柳塘不遏東流住，腸斷江城尚寄家。
題冷翠谷道者庵 董嗣杲 
萬計千謀濁世紛，蓮花峯下寂無聞。丹泉潄冷齒凝雪，翠谷虚凌身入雲。藤杖卓苔防險峻，石爐炷柏起氤氲。獨遊獨宿露寒夜，絕頂想多秋幾分。
離江城遇雪 董嗣杲 
頭上同雲密布饒，湓江門外揖華鑣。舟穿苦竹黄蘆去，帽任回風急雪飄。蹤跡幾年懐玉石，江山一夜變瓊瑶。旁人莫訝吟窮返，慷慨殊勝過灞橋。
接泥渡頭再遇雪 董嗣杲 
幾涉沙汀與水村，幾看雲物幻乾坤。渡頭衝雪哦詩老，船尾乘風破酒昏。未晚？聲先傍岸，乍晴江色逺侵門。白鷗無數西飛急，鳴落淮山不見痕。
戲酬李勉之留江州懐琴窗之什 董嗣杲 
當時兩别惜分雙，客了三吳客九江。何處揮金曾駐馬，此身懐寶尚迷邦。水流歲月添新恨，塵撲簫絃失舊腔。柳下燕樓風雨外，夢魂多遶唾茸窗。
漫興二首  其一 董嗣杲 
倚竹欹巾望逺天，脱鞋自在取髙眠。無情歲月催雙鬢，有様文章委少年。吟卷亂抛幽枕畔，客床寒對短燈前。沈迷謾想華胥樂，還有癡兒鄙孝先。
漫興二首  其二 董嗣杲 
浮名浮利有傳訛，薏苡囊疑馬伏波。鏡裏鬢毛諳世故，筆頭詩句答樵歌。風穿樹秃寒林淺，月展江空夜浪多。脱病欲歸歸便得，花家魚港自烟蓑。
留分司衙 董嗣杲 
往來幾苦浪濤驚，塵役而今亦懶營。雪積墻腰連屋瑩，日涵城影接江平。市樓有酒晴旗小，賓舘無人夜榻清。孤坐搜吟難造妙，霜風吹月紙窗明。
富池江上蕩舟遊望二首  其一 董嗣杲 
江風吹得烏帽偏，江水驚秋狂拍船。此身客逺積鄉夢，何日丹靈朝洞仙。將軍廟無老鴉異，羅漢院有古柏堅。蕩槳津頭來往遍，北望淮雲成愴然。
富池江上蕩舟遊望二首  其二 董嗣杲 
上江落水渺莽中，入軍遡水曲折通。此鎮巧當兩汊路，毎日飽看千帆風。客知鼓棹白日急，人傷對鏡玄髮空。荒寒殊甚只自笑，悲聲遶井餘枯桐。
客居余明逺來訪 董嗣杲 
風浪而今自忍聞，尚甘客隠大江濆。酒家債負將償足，詩境情懐任醉分。愛睡有魔銷椀茗，遣閑無事對爐熏。梧桐井畔敲門處，問字何人訪子雲。
發黄池與朱一夔相别情思黯如 董嗣杲 
同行誰際此心同，我去君留悵北風。兩地相分雲袂逺，前峯自掩雪林空。幾多遣興懐樽爼，千萬將書托燕鴻。獨過顧城湖上晚，已拚絕飲蟄孤篷。
别王監鎮 董嗣杲 
僑寄荒津厭鼓鼙，逆行遣日守羈栖。天兵未卜何時解，心事難侔此日齊。雨醉田家無屐借，春眠野寺有詩題。蒲帆行趁東流去，應目狂蹤類阮嵇。
醉後登黄池港舟 董嗣杲 
大江勝絕此無儔，不省荒寒醉酒樓。秉燭尚嫌盃數窄，換舟便覺櫓聲柔。山連青意爲仙塜，池接黄名是逆流。僵卧莫知身紀墮，岸南燈火屬宣州。
舟次示朱友龍 董嗣杲 
雪花侵鬢轉栖栖，身寄篷窗醉似泥。荻港水寒鷗聚逺，蕪湖山近鴈飛低。客舟泊夜秋無奈，社鼓催春夢欲迷。津岸喜登無可語，不堪明日各東西。
初欲登小孤惠濟廟水盛風駛回首已逺矣 董嗣杲 
蘆荻蕭蕭掩敗汀，抛南抛北慣曾經。淮山有雪侵雲白，江水無風接樹青。吟卷紀遊揮小草，醉篷埋恨載浮萍。廟門轉眼隨帆過，不得重登絕頂亭。
得京友信問曾觀三疊水否因寄 董嗣杲 
破槖蕭然不自休，蘆黄葦白九江秋。抗塵狂作兩年客，看水慳爲三疊遊。得酒問魚愁入市，有書無鴈却登樓。征裘幾揾思家淚，兩眼凝窮桑落洲。
冬寒客懐 董嗣杲 
争錐無意志摧藏，歲晚栖然滯客房。井臼自親猶火食，琴書誰力謾時裝。前峯雪洗心方快，破廨風穿骨欲僵。燒荻禦寒身尚曲，有人皸瘃守邊疆。
九日留彭澤 董嗣杲 
牢繫扁舟在樹根，依然風物晉時村。幾年思采東籬菊，此際狂傾北海樽。野鶴離羣翔碧落，江鴻排字入黄昏。有人若學淵明隠，五柳蕭疎静掩門。
江上晚眺  其一 董嗣杲 
江北西風髙，江南新酒熟。長笛吹梅花，月色滿營屋。
江上晚眺  其二 董嗣杲 
得酒終日醉，都忘醒後愁。往來狂走馬，直過皖山頭。
遊冷翠谷 董嗣杲 
急流潄亂石，石色白齒齒。瞥見水色渾，籬頭過山麂。
寄江城口占  其一 董嗣杲 
夢魂蕩孤舟，波聲塞兩耳。不眠聞管絃，方悟江城裏。
寄江城口占  其二 董嗣杲 
蹉跎歲事空，次第春風起。雪消夕陽平，徹底清江水。
乍歸信筆寫興二首  其一 董嗣杲 
閒抛南峯雲，狂汎西江葦。眠食思故栖，吹燈任山鬼。
乍歸信筆寫興二首  其二 董嗣杲 
身絕一毫榮，膽落幾回醉。難忘踏霜茅，忍凍吟冷翠。
聞笛  其一 董嗣杲 
四海水尚淺，孤城愁更深。船上何人笛，吹入蘆花林。
聞笛  其二 董嗣杲 
吹腔不識愁，愁耳偏聞吹。月明吹更苦，淚灑降羌兒。
初八日立壬戌春 董嗣杲 
臘盡春猶客，春來病轉多。孤樽洗塊礧，萬事付無何。
冷翠谷口占  其一 董嗣杲 
亂山蔽天盡，叢澗遶山流。茅屋冷欲壓，今日方中秋。
冷翠谷口占  其二 董嗣杲 
谷深誰吟詩，吟惹白猿聽。萬景虚空生，風微澗光定。
冷翠谷口占  其三 董嗣杲 
我來尋幽奇，破屋枕木末。向陽窗不闗，川僧補直裰。
冷翠谷口占  其四 董嗣杲  庐山
蒼童負詩篋，百錢掛杖頭。何當倩畫手，畫我廬山遊。
下彭澤 董嗣杲 
江氣瀰漫接楚浮，潘郎雙鬢不禁秋。欲澆靖節荒祠酒，附得沙頭賈客舟。
分司卒至富池 董嗣杲 
疲兵喜離九江城，且報新篁長數莖。未問主人先問竹，要分吟屋聽秋聲。
江岸春日 董嗣杲 
見易園中春艶時，千朵萬朵好花枝。樓臺祗有提壺叫，晴雨能無蛺蝶知。
夜宴贈筝妓 董嗣杲 
方響琵琶借當家，十三絃上雁行斜。雨筵合出殘春曲，愁掃屏風滿地花。
乍熱 董嗣杲 
樹禽苦叫不如歸，午睡醒時已落暉。新暑漸回身尚客，此無黄葛可裁衣。
贈蓮花洞僧二首  其一 董嗣杲 
山枯葉落晴紛紛，蓮花洞前流水分。流水自送夕陽去，洞上白猿啼白雲。
贈蓮花洞僧二首  其二 董嗣杲 
老僧眉毛霜争妍，重補袈裟防雪天。閒看青山忙看水，庵門不掩今幾年。
寒食日偶出 董嗣杲 
漪嵐堂下野芳晴，楊柳枝頭歇雨聲。笑逐遊人城外去，沙洲沽酒做清明。
宿九江驛 董嗣杲 
孤燈花燼糝窑臺，古驛凉扉傍月開。數事支持愁外去，十年憔悴夢中來。
聞笛 董嗣杲 
凄凄吹笛裂寒雲，羈客難禁醒坐聞。聲逐逝波流不斷，月明吹老戍回軍。
元宵懐鄉二首  其一 董嗣杲 
萬宇燈輝斂暗塵，幾年醉賞禁街春。良宵獨宿雙泉寺，負了吟風嘯月身。
元宵懐鄉二首  其二 董嗣杲 
難覔圍香醉玉仙，短燈油凍梗孤眠。清河坊裏燈宵月，負却東風已兩年。
贈葛秋巖 董嗣杲 
雲翁獨栖冷翠谷，三月不出令人疑。圓通老僧逺相報，病中忍凍更忍饑。
宿清虚庵二首  其一 董嗣杲 
撥雲峯下撥雲亭，萬竹凝秋列畫屏。皇甫真人遺業在，滿林寒葉佛燈青。
宿清虚庵二首  其二 董嗣杲 
來此看雲骨欲仙，竹窗秋霧蓊爐烟。西風正滿溪頭樹，直送寒聲到枕前。
舟上望九華山 董嗣杲  九华山
雪殘半積陽山磯，大江雲湧濤頭飛。九峯不受夕暉掩，杜牧一亭空翠微。
夜坐東林寺 董嗣杲 
晚雲斂盡鶴聲遲，萬木號空夜景移。三笑亭前山月上，却如身在冷泉時。
過梅根港 董嗣杲 
雨壓雲低雪氣渾，風帆未午過梅根。港頭驚見官舟泊，野老争先掩荻門。
病起懐歸 董嗣杲 
絕飲還知百脉清，病夫明日值陽生。治裝肯發遲疑口，要趁江寒水色平。
九月十五日有感 董嗣杲 
潯陽江上看明月，月落孤眠百感生。十二年前如昨日，竹齋曾醉鳳簫聲。
廬山道中 董嗣杲  庐山
偶呼鄰稚携竹杖，試入仙窟尋桃源。日斜小憩冷翠谷，驚散掛樹黄黒猿。
春步岳園二首  其一 董嗣杲 
暖風晴日艶芳天，獨客心情不忍言。何處有花春掠眼，金陀坊裏岳家園。
春步岳園二首  其二 董嗣杲 
將軍墓域在杭州，如此家園入夢遊。誰惜再傳無嗣續，至今匙鑰屬官收。
王倅寄弟富池酒邊述興 董嗣杲 
竹亭難障隔淮塵，補種疎花幾樹春。若憶六龍南渡日，到今我亦是流民。
晚泊烽火磯 董嗣杲 
野陰逺閣雪風乾，向暮維舟水色寒。火號熒熒今夜燭，因知江北報平安。
春去喜無怨烏二首  其一 董嗣杲 
春盡江頭望幾回，支持愁態入銜杯。要歸便問西門渡，行止何闗杜宇催。
春去喜無怨烏二首  其二 董嗣杲 
失笑羈人泥聽禽，年年春老益愁心。江城樹少無棲處，墮落千巖萬壑深。
厲屏山祠 董嗣杲 
漪嵐堂北縣樓東，香火新標舊令功。此地豈知鐘鼓樂，月明如水藕池空。
過彭蠡口 董嗣杲 
雲凝入港大孤山，蘆荻翻風秋夕寒。水急亂從彭蠡出，來舟不似去舟難。
再逢黄山磯上老叟 董嗣杲 
過此未幾還問歸，歸時又眺黄山磯。不如磯上釣魚父，雪霽扶藜行夕暉。
野望 董嗣杲 
過午浮陰掩石臺，疾風掠草散狂埃。江豚吹皺空江浪，逺見淮雲捲雨來。
天池晚眺二首  其一 董嗣杲 
古塔寒擎夕照紅，泉聲湧海入虚空。分明九十九峯翠，都在天池窗眼中。
天池晚眺二首  其二 董嗣杲 
天燈逢夜涉江危，直遶文殊閣上飛。暗裏試將衫袖裹，祇餘樹葉幾星歸。
自廬山歸城賦四首  其一 董嗣杲  庐山
絕壑松風瀉瀑聲，此身如寄畫圖清。餘生結得東林社，三笑亭前看月明。
自廬山歸城賦四首  其二 董嗣杲  庐山
纔去還回似不情，蕭然兩耳亂泉聲。衣巾染得江嵐透，誰道山人骨亦清。
自廬山歸城賦四首  其三 董嗣杲  庐山
入城回睇萬松横，祇隔浮雲幾萬層。八月秋風明月下，天池池上看天燈。
自廬山歸城賦四首  其四 董嗣杲  庐山
重葺芒鞋約更堅，山家意味况相便。須先折簡同遊客，剥蘚題名就石鎸。
鈞天曲 董嗣杲 
圓丘崇且髙，廣漢清且淺。元祀播鼓鐘，嚴禘列瑚璉。天酒瀉琪花，遵此奉常典。恩流昭感通，報稱示豐腆。鶴鳴集霞臺，鳳曳翔雲輦。已際天人和，八表清塵卷。
擬古  其一 董嗣杲 
海上采珠人，惟視夜光吐。携持以爲珍，美價重合浦。異哉足照乘，殷勤獻明主。逺物奈不寶，棄之猶糞土。
擬古  其二 董嗣杲 
河漢金氣老，海月光陸離。蟋蟀鳴我床，聲聲有餘悲。美人天之涯，言旋杳無期。西風吹脫葉，撫時傷所思。
武康邑俗  其一 董嗣杲 
邑俗尚巫誕，竭力營鼎爼。無方絕此幻，舉口輙齟齬。衰世無真儒，反欲構室處。顧我暫爾棲，信得子不語。
武康邑俗  其二 董嗣杲 
官廨俯官溪，溪流極清泚。魚遊值天陰，競指龍光起。古祠偶相鄰，愚徒望風靡。我欲照衰顔，且展闌干倚。
由京買航還武康夜泊中途因醉曉還邑中摭實有賦 董嗣杲  西湖
上船且偃卧，月出攬衣起。周覽郊原曠，肆毒暑未已。河漢水色浄，身寄圖畫裏。幽情苦跋涉，未克安所止。憶蕩西湖舟，白蓮弄清泚。歌聲透夜響，鉅麗瀛蓬比。景絕四無人，風揺六橋水。今如夢中覺，乍離官河觜。板橋餘店燈，酒旗三尺紙。狂來發興深，野航暫時艤。崖凉勝埋篷，獨信橋闌倚。倐然想歸程，便遲二十里。醉眼忘離津，風順差可喜。入邑日已髙，不掩罍之恥。因感孤生浮，若此能幾耳。
甲戌八月初九夜武康山中洪水驟發越十日漕司檄往檢澇 董嗣杲 
甲戌纒國哀，時屬秋八月。近輔餘英山，洪水中夜發。狼藉徹句雨，拔地殊飄忽。滔天肆奔迸，變幻起𡷾崒。徒步登縣樓，浩渺沉林樾。妖氛混澤氣，勢極火燄突。綿亘山下鄉，逃難想顛蹶。晨興雨更澍，邑屋已隉杌。髙跳空刺腸，何異覩溟渤。飄屍不可計，强者布竹筏。棲危或得命，其奈服食闕。號天天不聞，不若就滅没。瀑派裂青山，溪岸奔屍骨。杵臼埋虚沙，蛇虺出深窟。邊方乘孔殷，糜爛事征伐。民生不奠枕，復罹此酷罰。隠憂非一端，國脉存如髮。檢澇亦具文，民力各已竭。豈知坐困窮，終歲常矻矻。奉行亦漫爾，持論敢躐越。步步涉坑塹，路梗勞輿卒。歸愁强就床，魂夢隨恍惚。
甲戌武康大水净林寺山門殿屋悉皆倒敝 董嗣杲 
仲秋秋陰合，壁落走鼯鼠。徹宵風雨驟，平地生洲渚。莫辨路與溪，廬舍失處所。净林古梵屋，木佛豈得禦。當門金剛惡，兹復化何許。方丈九旬僧，足廢不能舉。徘徊想舊歴，突突起沙嶼。遺闗茁芝菌，卧竹壓麻苧。山民窮無吿，謀食屢多阻。三鄉凡幾户，竟墮魚鼈侣。傷痛李生迂，捲盡牌頭墅。獨慨虚浮身，昏迷怯幽佇。上流未偃戈，戰血沍荆楚。近畿天示儆，歲月不我與。就食難下咽，酸恨徹心膂。
古意 董嗣杲 
山中有流泉，洗耳今無人。樹陰互蒙密，烏語交昏晨。誰能觀大運，達此秋與春。生意自爾蕃，葉葉分光新。藤蔓附女蘿，蘭茝披荒榛。興言混棲托，隨跡安可伸。悲哉倦遊子，感寓徒酸辛。榮枯了不計，老大將迫身。澘然眼中淚，墮此衣上塵。所耽軒裳故，殊失煙霞親。
趙南康可齋築屋武康孟保園池喬木極有思致東野故廬藉以表出感古傷今成重遊三十韻 董嗣杲  庐山
東野英溪英，妙寄寒苦詩。里社今有井，誰構亭覆之。想彼異代賢，孤標奪葳蕤。可齋出帝冑，結廬探幽奇。分符廬山陽，歸葺園與池。髙懐敦薄俗，萬象共眇窺。惟憐時不與，舟壑忽夜移。身世付永擯，逸駕淪西馳。我此偶竊稍，荏苒垂三朞。兩獲憩絕境，真與浮世遺。牽裾古木底，洗屐官溪湄。想像貞曜公，淪落長安時。壯心侔元造，瀝思抽肝脾。衰謝入硬語，難以好爵縻。此鄉所自出，指點餘芳茨。相去五百年，隨勝營詩詞。清揚藉發揮，昧者迷藩籬。孟公能歸歟，趙侯今已而。罷酒聞清彈，眼在空涕洟。孰能經始初，欲綿無窮期。再傳至斯荒，曠望逝水悲。丘壑漫獨存，豈不重爾思。拘情失寢處，觸事逢乖離。無端菊帽破，不管西風吹。俛仰興替間，惟餘鷗鷺知。心遥歲年遒，行將謝塵羈。我窮吟更窮，逐逐亦已疲。有愧快士志，名盛位任卑。制愁遊學宫，弗讀國朴碑。四顧雲樹蒼，雅道誰扶持。
酒邊憶去年苦病 董嗣杲 
發誓遊四方，言歸多自責。秋髙風浪險，懐家萬山隔。江北與江西，夢寐困行役。去年病褵褷，客死亦何惜。心空病自退，藥裹漫山積。今日秋又深，誰念饑凍逼。祗幸徤於酒，酒盡從墮幘。醒來聽談空，鳥啼晚峯碧。
聞趙芳洲已歸武康梅廨 董嗣杲 
歸來慰我思，山疇稻田熟。雨驟不終朝，水退出平陸。梅廬暮色黯，欲入足尚縮。月地舉深杯，杯光泛纎菊。燈明不藉輝，來去絕慙恧。所恨懐寶迷，失計資薄禄。鄙人更曠縱，肯作阮途哭。有時得親書，多是不再讀。
坐暑病初招汪學老醫次招黄平齋兩公枘鑿之甚病者反取多事而黄終奏藥績因有中秋共醉之約漫述長句 董嗣杲 
卧病不知暑，况在英溪隅。入京涉夜航，藥物艱所需。汪公業於醫，其實真癯儒。醫故不違理，非但以理拘。覽鏡面百皺，半月怯步趨。積憂那得解，肌瘠徒長吁。兹晨近秋中，疲憊憑杖扶。忽枉黄公駕，慰此困櫪駒。指我傴僂形，旦暮耽書劬。病源肇於心，證與芝术殊。所嗟露電如，滿歲罹艱虞。寒暑復見宼，閻浮可久圖。行止任天造，其或誚以迂。凉軒聆欬唾，眷眷非世娛。浮榮信飄風，况復假合軀。墮落焦熬坑，難煉六一爐。感公致湯饋，瀹盞浮雪腴。仙傳起死劑，頓醒爪髮枯。西風捲茅屋，篝燈竹窗孤。蔬腸轉陽脉，趣向歸酒壺。誰傳病退舍，可奈流俗徒。汪黄信可人，彼此皆枌榆。往締中秋盟，未卜月有無。因拈二公姓，激我懐東都。
裝伯弜周先生手澤 董嗣杲 
桐溪恩上人，留遺盈束紙。初疑龍蛇奮，不敢傲睨視。嗚呼汶陽翁，父子傳心旨。手澤落世間，枯盡幾硯水。言言闗世運，字字窮物理。悲風颯雙鬢，涕淚揮不止。思超漢魏髙，人可晉唐似。逸態出天然，凛若對英峙。此時吟嘯者，跌蕩何可比。卷舒手不停，光芒射桯几。下取防六丁，急寘空谷裏。